PENYUSUNAN SEMULA KABINET

BERIKUT MERUPAKAN SENARAI KABINET YANG DIUMUMKAN ;

DATUK ABDUL RAHMAN DAHLAN DILANTIK SEBAGAI MENTERI DI JABATAN PERDANA MENTERI, BERTANGGUNGJAWAB TERHADAP UNIT PERANCANG EKONOMI.

DATUK JOHARI ABDUL GHANI DILANTIK SEBAGAI MENTERI KEWANGAN II SELEPAS DATUK AHMAD HUSNI HANADZLAH AMBIL KEPUTUSAN TAMATKAN PERKHIDMATAN ATAS SEBAB PERIBADI.

DATUK SERI MAH SIEW KEONG DILANTIK SEBAGAI MENTERI PERUSAHAAN PERLADANGAN DAN KOMODITI. SEBELUM INI BELIAU MERUPAKAN MENTERI DI JABATAN PERDANA MENTERI.

TAN SRI NOH OMAR DILANTIK SEBAGAI MENTERI KESEJAHTERAAN BANDAR, PERUMAHAN DAN KERAJAAN TEMPATAN MENGGANTIKAN DATUK ABDUL RAHMAN DAHLAN.

PENGUMUMAN TERSEBUT TURUT MELANTIK TIMBALAN MENTERI YANG BARU SEPERTI BERIKUT:

TIMBALAN MENTERI KEWANGAN – DATUK OTHMAN AZIZ

TIMBALAN MENTERI PERUSAHAAN PERLADANGAN DAN KOMODITI – DATUK NASRUN MANSUR

TIMBALAN MENTERI PDNKK – DATUK HENRY SUM AGONG

TIMBALAN MENTERI JABATAN PERDANA MENTERI – SK DEVAMANY

TIMBALAN MENTERI KEWANGAN – DATUK LEE CHEE LEONG

TIMBALAN MENTERI PERDAGANGAN ANTARABANGSA DAN INDUSTRI – DATUK CHUA TEE YONG


Dari kem tahanan jadi buruh paksa

ASTANA – KAZAKHSTAN – Ketika Gulzira Auelkhan sedang gigih menjahit  sarung tangan di sebuah kilang di wilayah Xinjiang, pengurusnya tanpa  berselindung memberitahu di mana produk itu akan dijual.

“Mereka memberitahu kami secara terbuka bahawa sarung tangan itu akan
 dijual ke luar negara. Jadi, kami perlu buat kerja dengan baik,”
katanya.

Auelkhan, 39, rakyat China berketurunan Kazakh mendakwa  dia pernah menjadi sebahagian daripada rangkaian minoriti Islam di Xinjiang yang dimasukkan ke ‘pusat latihan vokasional’ kemudian ke  kilang di mana mereka dipaksa bekerja dan ditawarkan bayaran jauh lebih  rendah daripada gaji minimum.

Beijing mendakwa pusat pendidikan semula itu adalah sebahagian
daripada usaha untuk memerangi keganasan dan kumpulan pemisah di
Xinjiang, wilayah yang didiami majoriti etnik minoriti Islam.

Ia turut menafikan penggunaan buruh paksa seperti didakwa kebanyakan mangsa.

Tetapi,
 kumpulan hak asasi manusia dan bekas pekerja seperti Auelkhan mendakwa
amalan ke atas kumpulan minoriti itu digunakan secara meluas dan sebuah
syarikat asing turut menarik diri atas kebimbangan itu.

Menurut
Auelkhan, dia dipindahkan ke kilang sarung tangan di estet perindustrian
 Jiafang di daerah Yining itu selepas menghabiskan masa selama 15 bulan
di dua pusat pendidikan berbeza di kemudahan terbabit.

PBB
mendakwa lebih sejuta penduduk minoriti Islam sebahagian besar etnik
Uighur, Kazakh, Kyrgyz dan Hui ditahan di pusat pengasingan di seluruh
Xinjiang.

Auelkhan yang mempunyai hak menetap di Kazakhstan telah
 ditahan di ‘pusat pendidikan semula’ itu ketika dia berkunjung ke China
 untuk melawat keluarganya.

Jelasnya, kehidupan di dalam kem itu
sangat kejam kerana ada yang dipukul dengan baton elektrik pada kepala
hanya kerana menggunakan bilik air lebih dua minit.

“Setiap
 hari kami dibawa ke dan dari asrama yang terletak kira-kira 3 kilometer
 dari kilang itu. Ketika kami ‘belajar’ di kem tersebut, mereka
memberitahu kami akan diajar tentang perdagangan selama tiga bulan,”
katanya.

Wanita itu berkata, dia hanya dibayar 320 yuan (RM194)
untuk gaji bekerja selama hampir dua bulan sebelum tempoh tersebut
dikurangkan pada Disember dan dibenarkan kembali ke pangkuan keluarganya
 di Kazakhstan.

Purata gaji minimum di Xinjiang adalah antara 820 yuan (RM500) dan 1,460 yuan (RM888) sebulan.

Tetapi, Beijing dan pegawai di wilayah itu menafikan sekeras-kerasnya kaitan antara kem itu dan buruh dibayar gaji rendah.

Wakil
 pejabat media kerajaan wilayah autonomi Xinjiang menerusi emel
memaklumkan tiada kontrak buruh antara Pusat Pendidikan dan Latihan
Perusahaan dan tiada yang mendapatkan buruh dari pusat latihan terbabit.

Namun,
 kumpulan hak asasi manusia menegaskan kedua-duanya ada kaitan malah
beberapa syarikat asing mula sedar dengan perkara itu.

Bulan
lalu, syarikat berpusat di North Carolina, Badger Sportswear mengumumkan
 ia akan menghentikan pengambilan sumber pakaian daripada pembekal
Hetian Taida selepas mengetahui tentang penggunaan buruh paksa tersebut.

Auelkhan
 percaya dia dibebaskan daripada ‘cengkaman buruh paksa’ itu kerana
kempen awam dilancarkan suaminya dan kumpulan hak asasi manusia di
Almaty.

Ketika lawatan ke kumpulan hak asasi manusia Ata Jurt di
Almaty, wakil AFP turut bertemu dengan beberapa penduduk Kazakh yang
mendedahkan saudara mara mereka yang ditempatkan di kem pendidikan
semula juga berdepan bentuk pengasingan lain.

Salah seorang
daripada mereka adalah Aibota Janibek, 34, yang mendakwa kakaknya,
Kunikei Janibek menghubunginya dari Xinjiang pada bulan lalu selepas
beberapa bulan hilang tanpa khabar berita.

“Dia mengesahkan telah  ‘diberi kerja’ di sebuah kilang permaidani di daerah Shawan. Saya dapat  tahu dia telah dipindahkan dari kilang permaidani ke perusahaan lain  yang menghasilkan tuala kertas untuk pesawat,” ujarnya. – SINAR ONLINE


WANITA DITAHAN BANTU SIASATAN KES KEMATIAN BAYI LELAKI

KUALA LUMPUR: Seorang wanita warga tempatan ditahan kerana disyaki terlibat dalam kes kematian bayi lelaki berusia enam bulan di Kampung Klang Gate di sini, semalam.

Ketua Polis Daerah Ampang Jaya ACP Mohamad Farouk Eshak berkata wanita berusia 34 tahun yang juga ibu kepada bayi malang itu ditahan di lobi Hospital Tunku Azizah pada 8.40 malam tadi.

Beliau berkata dalam kejadian Sabtu lepas, pegawai perubatan hospital telah menerima pesakit seorang bayi lelaki dalam keadaan tidak sedarkan diri akibat muntah dan sawan namun telah disahkan meninggal dunia pada 4.30 petang semalam.

Katanya, hasil pemeriksaan mendapati kesan lebam di bahagian peha kanan dan kening mangsa disyaki terdapat unsur penderaan.

“Suspek yang ditahan tidak mengaku membunuh mangsa namun mengakui mangsa mengalami kecederaan di bahagian dahi dan kening akibat terjatuh dari katil semasa dalam jagaannya beberapa hari sebelum dibawa ke hospital,” katanya dalam kenyataan hari ini.

Mohamad Farouk berkata suspek yang bekerja sebagai pembantu kedai tidak mempunyai sebarang rekod lampau manakala ujian saringan awal air kencing didapati bebas sebarang jenis dadah.

Menurutnya, suspek akan dihadapkan ke Mahkamah Ampang untuk permohonan reman di bawah Seksyen 117 Kanun Prosedur Jenayah bagi membantu siasatan manakala kes disiasat mengikut Seksyen 302 Kanun Keseksaan kerana membunuh.

Sementara itu, Mohamad Farouk berkata polis sedang giat mengesan suami suspek iaitu lelaki warga Indonesia berusia 31 tahun untuk membantu siasatan.

Orang awam yang mempunyai maklumat berhubung kejadian berkenaan boleh menghubungi Ibu Pejabat Polis Daerah (IPD) Ampang Jaya di talian 03-42897222. – AlHijrah Online


PERTEMUAN ANWAR-MUSK DORONG KESAN LIMPAHAN PERJALANAN KENDERAAN ELEKTRIK MALAYSIA – AHLI EKONOMI

KUALA LUMPUR: Pertemuan antara Pengasas dan Ketua Pegawai Eksekutif (CEO) Tesla Inc, Elon Musk dan Perdana Menteri Datuk Seri Anwar Ibrahim akan mendorong reaksi berantai dalam perjalanan negara ke arah menjadi hab kenderaan elektrik (EV) di rantau ini, kata seorang pakar ekonomi.

Profesor ekonomi Universiti Sunway Dr Yeah Kim Leng menyatakan bahawa perbincangan yang membuahkan hasil antara gergasi EV global dan pemimpin Malaysia, yang dijangka berlangsung dalam minggu ini, juga akan membawa kepada komitmen selanjutnya yang boleh memberi manfaat kepada ekonomi Malaysia secara amnya.

Tanpa mengira jenis dan nilai pelaburan yang Tesla berhasrat bawa ke Malaysia, Yeah berkata sebarang komitmen yang bakal muncul hasil daripada mesyuarat itu akan menyediakan industri EV Malaysia dengan rangsangan besar.

“Pelaburan ikonik biasanya mempunyai kesan limpahan yang lebih besar melalui peningkatan, pengukuhan keyakinan pelabur tempatan dan asing serta lebih banyak penyertaan dalam pelaburan.

“Ini bakal membuka lebih banyak peluang kepada pembekal, penyedia perkhidmatan serta pengeluar alat ganti dan komponen untuk terlibat secara aktif dengan industri EV,” katanya kepada Bernama.

Jumaat lepas (7 Julai), Anwar, yang juga Menteri Kewangan mengumumkan bahawa beliau akan bertemu Musk untuk membincangkan langkah syarikat EV mega itu dalam meneruskan pelaburannya di Malaysia.

Sehubungan itu, Yeah berkata pertemuan itu bakal memberikan implikasi positif kerana ia mengesahkan hala tuju ekonomi kerajaan untuk memperoleh pelaburan langsung asing (FDI) berimpak tinggi, bernilai tinggi dan langkah ke arah tenaga bersih.

“Jumlah FDI Malaysia akan terus meningkat sekiranya hasil daripada mesyuarat itu dapat memberikan Musk atau mana-mana projek beliau bertapak di negara ini,” katanya.

Sementara itu, Menteri Pelaburan, Perdagangan dan Industri Tengku Datuk Seri Zafrul Abdul Aziz menegaskan potensi kerjasama antara Malaysia dan Tesla bukan sahaja terhad kepada sektor EV tetapi kepada sektor lain juga.

“Apa yang kami mahu ialah untuk menarik lebih banyak potensi atau komitmen pelaburan dalam sektor automotif dan sektor lain yang boleh kami pasarkan di Malaysia,” katanya.

Tesla, pereka dan pengilang EV yang beribu pejabat di Austin, Texas, Amerika Syarikat, akan membuat kemunculan rasminya di Malaysia di Kuala Lumpur pada 20 Julai.

Pada masa ini, pusat servis rasmi Tesla yang terdekat terletak di Singapura dan pemilik program pemajakan Greentech telah menghantar kereta mereka kembali ke Hong Kong untuk kerja-kerja pembaikan utama.

Dalam pada itu, CEO Institut Automotif, Robotik dan IoT Malaysia (MARii) Azrul Reza Aziz melahirkan keyakinan bahawa pertemuan antara Anwar dan Musk akan membuka jalan kepada kerjasama yang membuahkan hasil antara Malaysia dan Tesla dalam tempoh terdekat.

“Kami sangat teruja dengan prospek hasil daripada mesyuarat itu. Kemungkinan untuk Tesla meningkatkan lagi pelaburan di Malaysia akan menyumbang kepada pertumbuhan ekonomi negara kita dan membolehkan pembangunan ekosistem mobiliti yang mampan dan mesra alam,” katanya.–AlHijrah Online


ESA: ASTEROID DI JANGKA HENTAM BUMI

Houston, 26 Jun – Dijangkakan sebuah asteroid sepanjang 40 meter akan menghentam bumi pada 9 September ini.

Menurut pendedahan Agensi Angkasa Eropah (ESA), Asteroid 2006 QV89 itu akan berada pada jarak 6.7 juta kilometer (km) dari bumi.

Berdasarkan kajian ESA, kemungkinan planet ini berlanggar dengan asteroid sebesar monumen terkenal Arc de Triomphe di Paris ialah 0.01 peratus.

Namun peratus itu mungkin meningkat jika tiada langkah diambil bagi mengelak berlakunya perkara tersebut.

Jika berlaku, impak hentaman itu dijangka lebih dahsyat daripada letupan meteor pada Februari 2013 di Chelyabinsk, Siberia.

Letupan itu merupakan yang terbesar di abad ini, mengatasi insiden letupan meteor di Tunguska pada 1908 . Ia bersamaan 30 bom atom Hiroshima pada Perang dunia Kedua . – Agensi


PELAN PEMULIHAN HARAPAN RAKYAT KELUAR DARI COVID-19

KUALA LUMPUR: Semua pihak perlu menyokong Pelan Pemulihan Negara bagi merealisasikan hasrat Malaysia untuk bebas daripada pandemik COVID-19.

Menteri Luar, Datuk Seri Hishammuddin Hussein berkata, ia merupakan tanggungjawab ahli-ahli Parlimen yang mana rakyat berharap agar jumlah kes dapat diturunkan di samping menyelamatkan nyawa serta ekonomi dipulihkan.

“Kita berdepan gabungan krisis kesihatan, ekonomi dan ketidakstabilan politik secara serentak. Berpolitik sepanjang masa merupakan sesuatu yang tidak boleh diterima.

“Di kala Perdana Menteri dan menteri-menterinya mengemukakan Pelan Pemulihan Negara yang bermatlamat membawa negara keluar daripada pandemik, kita semua perlu menyokong, bukannya skeptikal. Pelan tersebut hanya akan berhasil sekiranya semua parti bekerjasama mencari jalan keluar daripada pandemik,” kata Hishammuddin dalam satu kenyataan.

Jelasnya, rakyat tidak sepatutnya diheret dalam kancah perebutan kuasa sewaktu kerajaan dalam usaha memerangi pandemik tersebut.

Sebelum ini, terdapat beberapa pemimpin politik mendesak agar Parlimen dibuka untuk bersidang selain ada pihak mendakwa mereka mempunyai angka yang mencukupi bagi membentuk kerajaan baharu.

“Desakan politik agar Parlimen dibuka semula tidak boleh mempunyai agenda tersembunyi. Seruan agar Parlimen kembali bersidang tidak boleh dijadikan alat pemuas nafsu politik sesetengah individu.

“Ahli-ahli Parlimen yang kuat mendesak agar persidangan diadakan, mesti mengambil tanggungjawab bagi memastikan persidangan yang disambung semula nanti dimanfaatkan sepenuhnya demi kepentingan Malaysia dan rakyatnya terutama dalam pengurusan COVID-19,” katanya.

Dalam masa yang sama, Hishammuddin menjelaskan bahawa penangguhan Parlimen hanya sehingga krisis COVID-19 tamat.

Tambahnya, ahli Parlimen mesti mengamalkan pembaharuan dalam berpolitik dan tidak terikat dengan amalan politik tanpa batas supaya boleh berperanan dengan lebih baik, serta berkhidmat untuk rakyat.

Hishammuddin menyatakan kerajaan perlu diberi ruang untuk membuat pertimbangan serta merancang kaedah dan proses dalam sidang parlimen secara ‘hibrid’ bagi memastikan setiap prosiding berjalan lancar.

Perdana Menteri, Tan Sri Muhyiddin Yassin memaklumkan bahawa Parlimen akan kembali bersidang pada September atau Oktober, dalam fasa ketiga Pelan Pemulihan Negara.-AlHijrah Online


GREECE GUNA BLOK KONKRIT 5-KAKI HALANG PELARIAN

EDIRNE: Bermula semalam, Greece menggunakan blok konkrit lima kaki di sempadan Kastanies, bersebelahan  Turki bagi menghalang pelarian, demikian lapor agensi berita Anadolu.

Pengawal sempadan Greece juga melepaskan tembakan gas pemedih mata untuk menghalau pelarian yang menghampiri pintu sempadan.

Tiga kanister gas pemedih mata ditembak ke kawasan stesen gendarmerie
di sebelah Turki.

Hampir 2,500 pelarian telah dicederakan pengawal sempadan Greece yang menggunakan keganasan selepas kelompok pelarian itu tidak dihalang pihak berkuasa Turki ke sempadan Greece sejak dua minggu lalu.

Bulan lalu, Turki membuka pintu sempadannya ke Eropah selepas menuduh Kesatuan Eropah (EU) gagal menunaikan janji pada 2016 untuk membantu menguruskan pelarian.

Amaran Ankara itu juga susulan serangan ke atas orang awam di Idlib, Syria, di mana sejuta pelarian kini menuju ke sempadan Turki.

Ankara berkata ia tidak lagi mampu menampung gelombang kedua pelarian di Turki yang kini menumpangkan 3.7 juta pelarian, khususnya dari Syria. — Terjemahan AlHijrah Online


KELANTAN, TERENGGANU DIRAMAL HUJAN BERMULA 7 DIS

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di dua negeri bermula 7 hingga 9 Dis.

MetMalaysia menerusi kenyataan hari ini memaklumkan hujan berterusan diramalkan berlaku di Terengganu dan beberapa daerah di Kelantan iaitu Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Amaran hujan berterusan (waspada) dikeluarkan apabila terdapat tanda-tanda yang menunjukkan hujan dan ribut petir sedang atau dijangka berlaku melebihi enam jam dalam tempoh berkenaan di sesuatu kawasan.-AlHijrah Online


JAWI SEDANG SIASAT AKSI TARIAN SEPARUH BOGEL DI BUKIT BINTANG

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar telah mengarahkan Jabatan Agama Islam Wilayah Persekutuan (JAWI) untuk menyiasat kejadian sekumpulan wanita menari separuh bogel.

Aksi tersebut dipercayai berlaku di Bukit Bintang, Kuala Lumpur dan video kejadian tular di media sosial.

“Siasatan sedang dijalankan. Sekiranya hasil siasatan tersebut mendapati ada orang Islam yang terlibat dalam aksi itu tindakan akan diambil berdasarkan Akta Pentadbiran Undang-Undang Islam (Wilayah Persekutuan) atau Akta Kesalahan Jenayah Syariah (Wilayah Persekutuan),” katanya kepada Berita AlHijrah.

Tambahnya semua pihak perlu menghormati adab dan budaya di negara ini dan tidak keterlaluan dalam melakukan sesuatu perkara terutama yang bercanggah dengan Islam.

Kata Mohd Na’im sekiranya hasil siasatan JAWI mendapati ia dilakukan oleh orang bukan Islam, kes akan dipanjang kepada pihak berkuasa lain seperti polis.

Sejak semalam tular video aksi tarian itu dan warga net tidak bersetuju dengan acara tersebut. — AlHijrah Online


400 KEMATIAN AKIBAT ROKOK SETIAP MINGGU DI MALAYSIA

KUALA LUMPUR: Sejumlah 400 kematian direkodkan setiap minggu di Malaysia akibat merokok.

Menteri Kesihatan, Khairy Jamaluddin Abu Bakar berkata, pengambilan tembakau juga adalah faktor utama pencetus kanser iaitu penyakit utama yang menyebabkan kematian di hospital Malaysia.

“Produk tembakau juga menyebabkan ketagihan nikotin iaitu salah satu kandungan dalam rokok.

“Nikotin mengambil masa kurang dari 10 saat untuk sampai ke otak sebaik sahaja individu menyedut asap rokok,” katanya dalam satu hantaran video di Twitter.

Ujarnya perkara itu menyebabkan seseorang sukar untuk berhenti merokok dan kekal dengan perbuatan tidak sihat itu sepanjang hayat dan menghidapi pelbagai jenis penyakit.

Merokok juga katanya bukan sahaja membahayakan diri sendiri tetapi juga orang di sekeliling.

“Ingat tiada kuantiti atau jumlah tembakau yang selamat untuk kita. Ia sangat membahayakan.

“Mainkan peranan anda dalam melahirkan generasi bebas rokok,” katanya.

Kerajaan dijadual membentangkan akta baharu bagi melarang kegiatan merokok dan pemilikan sebarang produk merokok, termasuk rokok elektronik (vape), ke atas generasi yang lahir selepas 2007 atau dikenali sebagai ‘Generational End Game’ dalam masa terdekat. – AlHijrah Online


PENGERUSI NGO DILANTIK PROFESOR ADJUNG UMT

KUALA TERENGGANU: Pengerusi Pertubuhan Bukan Kerajaan (NGO) Antarabangsa, Datuk Dr Mustapha Ahmad Merican dilantik sebagai Profesor Adjung Universiti Malaysia Terengganu (UMT) berkuatkuasa hari ini.

Timbalan Naib Canselor (Akademik dan Antarabangsa) UMT, Profesor Ts. Dr Mohd Zamri Ibrahim berkata, pelantikan berkenaan sebagai usaha merapatkan jurang antara universiti dengan program-program NGO berbentuk kebajikan, keusahawanan, kepimpinan, kerohanian dan sebagainya.

“Pemilihan beliau sebagai Profesor Adjung di UMT adalah berdasarkan pengalamannya yang sangat luas di dalam pelbagai aktiviti NGO dalam dan luar negeri yang pernah beliau lakukan.

“Beliau juga banyak mendapat pengiktirafan dalam dan luar negara. Oleh itu, pihak UMT berharap beliau dapat mencurahkan ilmu pengetahuan untuk kepentingan akademik, universiti dan para graduan,” katanya.

Mustapha dalam pada itu merakamkan perhargaan kepada UMT yang meletakkan kepercayaan yang tinggi kepadanya.

“Saya cuba menyumbang sebaik mungkin pengetahuan dan pengalaman saya selama 22 tahun dalam NGO antarabangsa dan pengalaman 33 tahun dalam perkhidmatan kerajaan,” katanya.

Mustapha juga merupakan penerima Anugerah Utama Semarak Cinta Rasul sempena Sambutan Maulidur Rasul Peringkat Kebangsaan pada 2020. – AlHijrah Online


AMANG SEKSUAL: ENAM KERTAS SIASATAN KES PENDAKWAH SELEBRITI DIRUJUK KEPADA TPR

KUALA LUMPUR: Polis Diraja Malaysia (PDRM) telah merujuk enam kertas siasatan membabitkan seorang pendakwah selebriti berkaitan kes amang seksual kepada Timbalan Pendakwa Raya (TPR) untuk tindakan selanjutnya, Rabu lepas.

Setiausaha PDRM, Datuk Noorsiah Mohd Saaduddin, berkata empat kertas siasatan berkaitan kes di Selangor dan dua di Negeri Sembilan yang dicadangkan untuk dituduh mengikut Seksyen 14(a) Akta Kesalahan Seksual Terhadap Kanak Kanak.

“Manakala terdapat satu kertas siasatan di Kuala Lumpur yang masih dalam tindakan,” katanya dalam kenyataan malam tadi.

Beliau berkata sebanyak tujuh laporan polis dibuat terhadap pendakwah selebriti berkenaan setakat ini dan individu berkenaan telah dibebaskan dengan jaminan polis.

Media sebelum ini melaporkan seorang pendakwah selebriti lelaki ditahan polis untuk membantu siasatan kes melakukan amang seksual terhadap beberapa remaja lelaki bawah umur yang dipercayai dikenali selepas melakukan program motivasi di sekolah.–AlHijrah Online


PENGHAYATAN FARDHU AIN MENINGKAT DI KALANGAN ORANG ASLI

KUALA LUMPUR: Penghayatan fardhu ain dan ajaran Islam semakin meningkat di kalangan Orang Asli yang sudah memeluk agama Islam.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, pihaknya amat bangga apabila ada di kalangan Orang Asli sendiri sudah mampu untuk menjadi imam dan bilal di surau kampung masing-masing.

“Saya difahamkan terdapat sebanyak 365 buah surau di kampung orang asli dan 34 daripadanya merupakan masjid dan surau diri Jumaat.

“Ini membuktikan syiar islam sudah berdiri dan tersebar luas ke pelusuk belantara.

“Latihan dan kursus bagi imam dan bilal ini akan sentiasa diadakan dengan kerjasama Jabatan Agama Islam Negeri (JAIN) dan NGO-NGO bagi memantapkan bacaan dalam solat atau penyampaian khutbah Jumaat,” katanya pada Simposium Pendakwah dan Kepimpinan Orang Asli hari ini anjuran Jabatan Kemajuan Islam Malaysia (JAKIM).

Majlis itu diadakan sebagai tanda penghargaan dan mengiktiraf pendakwah dan pemimpin masyarakat Orang Asli di kalangan Orang Asli Islam yang banyak menyumbang dan membantu di dalam pelaksanaan kerja dakwah di perkampungan Orang Asli di seluruh tanah air.

Selain itu, ianya juga untuk mengiktiraf surau-surau di perkampungan Orang Asli yang aktif di dalam aktiviti pengimarahan hingga menjadikan surau bukan sahaja sebagai tempat untuk beribadah malahan boleh menjadi pusat aktiviti bagi komuniti setempat.

Lima anugerah disampaikan dalam majlis hari ini iaitu Anugerah Masjid Surau Jumaat Kampung Orang Asli Terbaik, Anugerah Surau Kampung Orang Asli Terbaik, Anugerah Tokoh Kepimpinan Masyarakat Orang Asli, Anugerah PMOA Qudwah Peringkat Negeri dan Anugerah PMOA Qudwah Peringkat Kebangsaan. – AlHijrah Online


“TIADA PERPECAHAN DALAM UMNO, SAYA DAN ZAHID TIADA MASALAH”

BERA: Perdana Menteri Datuk Seri Ismail Sabri Yaakob hari ini berkata tiada perpecahan dan persengketaan berlaku dalam UMNO dan parti komponen, termasuk antara dirinya dan Pengerusi Barisan Nasional (BN) Datuk Seri Dr Ahmad Zahid Hamidi.

Beliau berkata naratif yang dimainkan pembangkang bahawa calon perdana menteri daripada BN selepas Pilihan Raya Umum ke-15 (PRU-15) adalah Ahmad Zahid adalah fitnah, yang sengaja dibuat pembangkang untuk mengelirukan rakyat dan mewujudkan perpecahan dalam BN.

Sehubungan itu, beliau berharap kenyataan yang dibuat kepimpinan tertinggi parti dalam BN termasuk Ahmad Zahid, Presiden MCA Datuk Seri Dr Wee Ka Siong, Presiden MIC Tan Sri SA Vickneswaran dan Timbalan Presiden UMNO Datuk Seri Mohamad Hasan, dapat menghentikan fitnah tersebut.

“Persepsi yang cuba dicipta pembangkang adalah palsu dan fitnah semata-mata, dan tidak lain tidak bukan bertujuan hendak memecah-belah dan mewujudkan persengketaan dalam UMNO. Tetapi Alhamdulillah, solidariti UMNO masih solid dan kita tidak terpengaruh dengan persepsi dibawa pembangkang.

“Tiada perpecahan antara kepimpinan UMNO, dan antara saya dengan Datuk Seri Dr Ahmad Zahid juga tidak ada masalah,” katanya dalam sidang media selepas program Kenduri Rakyat di Kampung Bohor Baharu, Kuala Bera di sini hari ini.

Semalam, Ahmad Zahid menegaskan dan mengulangi pendirian BN bahawa Ismail Sabri kekal sebagai calon tunggal BN sebagai perdana menteri selepas PRU-15.

Sebelum ini, timbul isu “satu undi BN = satu undi Zahid sebagai PM” iaitu dakwaan setiap undian kepada calon BN adalah undian untuk menjadikan Presiden UMNO itu yang juga calon BN di Parlimen Bagan Datuk, menjadi perdana menteri selepas PRU15.–AlHijrah Online


PENGURUS DANA PATUH SYARIAH TERKEMUKA, PILIHAN SASARAN PMB INVESTMENT

KUALA LUMPUR: Syarikat Pengurusan Dana Islam PMB Investment Berhad meletakkan sasaran menjadi pengurus dana patuh syariah terkemuka dan pilihan di Malaysia.

PMB Investment Berhad ketika ini menawarkan 19 dana unit amanah patuh syariah pelbagai risiko.

Syarikat itu juga mempunyai program mendidik rakyat Malaysia mengurus kesejahteraan kewangan dan merancang masa depan mereka, seperti persaraan dan pendidikan anak-anak atau matlamat kewangan lain.

Prestasi dana-dana di PMB Investment yang cemerlang menyaksikan syarikat itu telah berjaya mengecapi banyak kejayaan dan pengiktirafan termasuk anugerah dari World Muslimpreneur.

Pengiktirafan tersebut menambah keyakinan pelabur selain menjadi pemangkin semangat PMB Investment menguruskan dana yang telah diamanahkan.

Tidak dinafikan, kesedaran rakyat Malaysia terhadap dana pelaburan masih di tahap rendah.

Oleh itu PMB Investment tidak hanya menumpukan kepada pengurusan dana tetapi turut mengerakkan program-program kesedaran berkenaan kepentingan perancangan dan pengurusan kewangan.

Ia diharap dapat membantu rakyat Malaysia menjana pulangan melalui pelaburan, menggandakan wang simpanan serta mencapai matlamat atau sasaran kewangan. – AlHijrah Online


KELANTAN HADIAHKAN BANGLO KEPADA JOHAN QARI ANTARABANGSA MUHAMMAD QAYYIM

KOTA BHARU: Kerajaan negeri Kelantan menghadiahkan sebuah banglo kepada Johan Qari Majlis Tilawah dan Menghafaz al-Quran peringkat Antarabangsa (MTHQA) ke-63, Muhammad Qayyim Nizar Sarimi.

Menteri Besar Kelantan Datuk Mohd Nassuruddin Daud berkata, hadiah tersebut bagi menghargai jasa Muhammad Qayyim setelah mengharumkan nama negeri dan negara Malaysia di peringkat antarabangsa.

Banglo yang bernilai RM428,500 itu dijangka akan dibina di Tanah Merah dan akan diberikan kepada Muhammad Qayyim dalam masa terdekat.

“Saya juga ingin mengumumkan bahawa Kerajaan negeri Kelantan menyediakan sebuah rumah banglo kepada johan Tilawah al-Quran peringkat antarabangsa iaitu kepada Muhammad Qayyim Nizar.

“Nilai harga rumah banglo tersebut ialah RM428,50,” katanya pada akhir Majlis Amanat Menteri Besar Kelantan yang berlangsung di Kota Darulnaim di sini, pada Khamis.

Muhammad Qayyim sebelum ini muncul juara bagi kategori lelaki pada MTHQA ke-63 dengan catatan markah 94.96 peratus.

Muhammad Qayyim memiliki Diploma Tahfiz al-Quran dan Ijazah Sarjana Muda Tahfiz dari Kolej Islam Antarabangsa Sultan Ismail Petra (KIAS), Nilam Puri.—AlHijrah Online


Menipu diri atau ditipu

Penat memikirkan nasib yang menimpa
sebahagian umat Islam kerana sering dijadikan scape goat oleh musuh-musuh Islam demi mempromosikan ideologi
songsang mereka.

Buntu minda untuk memahami kerelaan
dan keinginan sesetengah umat Islam yang berasa megah menjadi kuda tunggangan
golongan yang ingin melihat syariat Islam dan umatnya dirosakkan dari dalam.

Kerakusan tindakan puak sekular,
liberal dan pluralisme yang dilakukan tanpa berselindung untuk melemahkan roh
Islam amat jelas.

Sementara itu, golongan ekstrimis
muslim pula menggunakan retorik yang direka sucikan telah mengkhayalkan dan
memukau pencinta agama melalui propaganda kosmetik kerohanian yang licik dan
mengelirukan.

Namun sebahagian besar umat Islam
seolah-olah masih tidur. Mereka sedar akan kesan dari tindakan puak-puak ini tetapi
masih menafikan ia satu agenda yang terancang secara sulit.

Apakah yang sedang berlaku?

Mungkinkah umat Islam cuba menipu
diri atau sudah tertipu kerana ceteknya ilmu atau keghairahan dalam mencari
pujian, sokongan, kekayaan atau kuasa dari golongan yang mempunyai agenda berskala
besar untuk melemahkan umat Islam?

Sejarah kepincangan gerakan
orientalis dan musuh Islam berwarna-warni dalam cubaan mereka untuk menyesatkan
umat Islam dan menghapuskan roh agama Islam. Ia sudah bermaharajalela sejak
detik kewafatan Nabi Muhamad s.a.w.

Negeri Aceh pernah menjadi mangsa
apabila seorang orientalis menyamar sebagai ulamak. Islam di Turki hampir
terkubur selama 70 tahun akibat mendewakan fahaman sekular ala Artatuk. Umat
Islam yang bersemangat jihad ditipu dan tertarik dengan golongan al-Qaeda,
Daesh dan ISIS.

Apakah maknanya ini? Tidakkah ada
pengajaran yang boleh diambil dari sejarah dan peristiwa seperti ini?

Kalau dalam hal-hal agama umat Islam
masih dapat disesatkan walaupun hadis dan Al-Quran dijadikan panduan, apatah
lagi dalam soal kehidupan harian tanpa sempadan yang dinamik, asimitrikal dan
progresif.

Sikap, budi dan berprasangka baik
umat Islam telah menjadikan mereka lubuk yang kaya dengan kelemahan untuk
dimanipulasi dan dieksploitasi. Hasilnya, minda muslim berfikiran celaru telah berjaya
dibingkaikan sehingga mereka tidak berasa terkesan dengan komplot kejahatan
yang mereka sendiri promosikan.

Masalah seperti ini menjadi lebih
kronik apabila individu dan kumpulan muslim yang bijak pandai, berjaya dan
berkuasa turut sama mengambil kesempatan untuk menobatkan diri sebagai pejuang
hak asasi acuan sekular.

Mereka berasa teruja dan hebat
apabila mempertahankan ideologi dan agenda yang meminggirkan Islam. Sebaliknya,
mereka berasa rendah diri dan hina walau sekadar untuk menjelaskan kesucian
Islam, apatah lagi untuk mempertahankannya.

Dalam proses menegakkan kecelaruan
yang dibawa, golongan ini lebih cenderung untuk meletakkan pencapaian prestasi
keduniaan yang bangkrap nilai dan ketandusan roh agama mengatasi
segala-galanya.

Umat Islam yang lemah iman dan ada
yang berilmu turut menjadi mangsa kelicikan hasutan yang datang ibarat Tsunami.
Pada fikiran mereka, asakan budaya songsang yang sedang melanda adalah terlalu
besar dan hebat untuk ditentang. Maka jalan yang terbaik ialah dengan mengikut
arus badai Tsunami bagi menyelamatkan diri.

Dalam ilmu Cognitive Dissonance Psychology, bukanlah satu perkara yang
memeranjatkan apabila massa turut terjebak dalam mendendangkan kekaguman mereka
terhadap sesuatu budaya baharu. Mereka tidak perlu faham apa yang dianuti dan
dilakukan, dan tidak perlu menilai kesan dan akibat dari sesuatu tindakan.

Mereka hanya perlu meniru saranan
dari individu atau kumpulan yang diyakini kerana kehebatan ilmu, kuasa dan
pencapaiannya.

Inilah hakikat kehidupan new normal generasi muda hari ini. Dalam
keadaan mereka kebingungan mencari kebenaran dan kesempurnaan, tanpa disedari
minda dan emosi mereka telah disuntik kewaswasan dan dineutralisasikan dari mengenali
agama Islam yang sebenar.

Siapakah yang perlu dipersalahkan?
Golongan generasi muda yang sedang terpukau atau pemimpin jelmaan Niccolo
Machiavelli yang mengharuskan tindakan tidak beretika demi mencapai matlamat?

Melihat kepada unjuran jumlah
penduduk Malaysia mengikut kaum dalam beberapa tahun ke hadapan, tidak boleh
dinafikan bahawa Malaysia akan menjadi negara yang dikuasai dan didominansi
oleh umat Islam sepenuhnya.

Persoalannya, umat Islam yang berpegang kepada ideologi Islam yang mana satukah akan menjadi penentu retorik politik, mempengaruhi polisi pentadbiran negara dan menguasai budaya kehidupan harian?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:

Hijrah Online tidak bertanggungjawab
terhadap pendapat yang diutarakan melalui rencana ini. Ia adalah pandangan
peribadi penulis dan tidak semestinya menggambarkan pendirian kami. Segala
risiko akibat komen yang disiarkan menjadi tanggungjawab penulis.


SULTAN JOHOR BERKENAN PERSIDANGAN DUN JOHOR PADA 12 OGOS

JOHOR BAHRU: Sultan Johor, Sultan Ibrahim Sultan Iskandar memperkenan supaya Dewan Undangan Negeri (DUN) Johor bersidang pada 12 Ogos ini.

Baginda juga berkenan untuk berangkat bagi merasmikan Pembukaan Penggal Persidangan Keempat tersebut yang akan diadakan di Kota Iskandar.

“Saya mahu semua Ahli Dewan bersatu hati untuk bersidang demi kepentingan rakyat dan Negeri Johor, terutama mengenai pelan tindakan bagi membantu kehidupan rakyat yang terjejas akibat wabak COVID-19 dan menyusun pelan pemulihan ekonomi Negeri Johor dengan sebaiknya.

“Saya berasa amat sedih melihat kehidupan rakyat saya yang dalam kesusahan, ketakutan dan kegelisahan sekarang ini.

“Saya juga kecewa kerana sehingga hari ini, masalah penularan virus COVID-19 masih belum dapat diselesaikan,” titah baginda kepada Royal Press Office (RPO).

Baginda bertitah demikian selepas menerima menghadap Menteri Besar Johor, Datuk Ir Hasni Mohammad; Setiausaha Kerajaan Johor, Datuk Azmi Rohani dan Penasihat Undang-Undang Johor, Amir Nasruddin pada Rabu.

Sultan Ibrahim turut menerima menghadap Pengarah Kesihatan Negeri Johor, Datuk Dr Aman Rabu bagi mendapatkan laporan keadaan pandemik COVID-19 di negeri ini.–AlHijrah Online


PKPB DILANJUT SEHINGGA 9 JUN – PM

KUALA LUMPUR: Kerajaan melanjutkan Perintah Kawalan Pergerakan Bersyarat (PKPB) sehingga 9 Jun depan, sekali gus menyaksikan pergerakan rentas negeri termasuk untuk pulang ke kampung menyambut Hari Raya Aidilfitri tidak dibenarkan.

Perdana Menteri, Tan Sri Muhyiddin Yassin berkata keputusan melanjutkan PKPB untuk tempoh empat minggu itu dibuat atas nasihat Kementerian Kesihatan Malaysia (KKM) dan Majlis Keselamatan Negara (MKN) sebagai langkah membendung penularan COVID-19.

“Usaha kita masih belum berjaya sepenuhnya. Langkah-langkah masih perlu diambil untuk memerangi wabak ini.

“Dari segi pandangan umum juga saya dapati rata-rata rakyat mahukan supaya kerajaan terus mengambil langkah-langkah yang wajar untuk memerangi wabak ini,” katanya dalam perutusan khas disiarkan di stesen televisyen tempatan hari ini.

Kerajaan menguatkuasakan Perintah Kawalan Pergerakan (PKP) sejak 18 Mac lalu dalam usaha mengekang COVID-19, disusuli PKPB bermula 4 hingga 12 Mei bagi membolehkan sektor ekonomi dan sosial dibuka secara terkawal.

Perdana Menteri berkata, ini bermakna semua peraturan dan prosedur operasi standard (SOP) dilaksanakan ketika tempoh PKPB pada masa ini kekal berkuat kuasa sehingga 9 Jun depan.

Mengikut kajian sebuah agensi penyelidikan berpangkalan di Singapura, Malaysia kini berada di tangga keempat daripada 105 negara dari segi tahap kepuasan hati rakyat terhadap usaha dilakukan kerajaan dalam menangani COVID-19. — AlHijrah Online


TEMPOH SAH LAKU SIJIL KURSUS PRAPERKAHWINAN MASIH PERINGKAT CADANGAN – JAKIM

PUTRAJAYA: Cadangan pelaksanaan tempoh sah laku sijil Kursus Praperkahwinan Islam selama 10 tahun bermula 1 Okt ini (2023) seperti yang dilaporkan masih di peringkat pertimbangan, demikian menurut Jabatan Kemajuan Islam Malaysia (Jakim).

Jakim dalam satu kenyataan hari ini berkata cadangan tersebut dibangkitkan bagi memastikan pelaksanaan kandungan Modul Kursus Praperkahwinan Islam yang lebih relevan dan berkesan kepada bakal pengantin.

Jakim memaklumkan cadangan tersebut telah dibincangkan oleh jabatan itu bersama Jabatan Agama Islam Negeri (JAIN).

“Ia masih lagi dalam peringkat cadangan dan pertimbangan untuk dilaksanakan,” kata Jakim.

Pada Rabu lepas (30 Ogos), sebuah portal melaporkan Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata tempoh sah laku sijil kursus berkenaan yang berasaskan Modul Bersepadu Kursus Praperkahwinan Islam (MBKPI) bagi tujuan permohonan Kebenaran Berkahwin JAWI adalah tidak melebihi tempoh 10 tahun.

Pada masa kini, sijil berkenaan sah dan laku seumur hidup.–AlHijrah Online


PENGAWAL KESELAMATAN DIDAKWA SELUDUP MIGRAN

KUALA KANGSAR: Seorang pengawal keselamatan dihadapkan ke Mahkamah Sesyen Kuala Kangsar, hari ini, atas tuduhan menyeludup migran di Pengkalan Hulu, Mei lalu.

Tertuduh, Mohd. Basyaruddin Hassan, 42 tahun, bagaimana pun mengaku tidak bersalah dan minta dibicarakan selepas pertuduhan dibacakan di hadapan Hakim Rohaida Ishak.

Menurut pertuduhan, Basyaruddin didakwa menyeludup seorang migran warganegara India, Jaswinder Singh di Kaunter Kawalan Pemeriksaan Keluar, Kompleks Imigresen Bukit Berapit, Pengkalan Hulu, kira-kira jam 3.40 petang pada 20 Mei lalu.

Tertuduh didakwa mengikut Seksyen 26J Akta Anti Pemerdagangan Orang dan Anti Penyeludupan Migran (APTISOM) 2007 yang memperuntukkan hukuman penjara maksimum 5 tahun atau denda RM250,000 atau kedua-duanya jika sabit kesalahan.

Dalam prosidingnya, Timbalan Pendakwa Raya, Jabatan Imigresen Malaysia, Siti Ruvinna Mohd. Rawi memohon mahkamah untuk memindahkan kes berkenaan ke Mahkamah Tinggi mengikut Seksyen 177 A(1) Kanun Tatacara Jenayah.

Mahkamah tidak membenarkan sebarang jaminan kepada tertuduh yang tidak diwakili peguam dan kes akan didengar semula di Mahkamah Tinggi Taiping.—AlHijrah Online


Kenapa Heineken 0.0 tetap haram?

HEINEKEN 0.0 keluaran Heineken Malaysia Berhad, syarikat pengeluar arak menggunakan slogan “Now You Can” bagi mempromosikan produk terbaru tanpa alkohol mereka.

Namun yang menjadi persoalannya, kepada siapakah gantinama “you” itu ditujukan?

Secara umum, ia boleh difahami merujuk kepada semua orang,  di mana mereka boleh menikmati minuman malt tersebut kerana ia dibuat khusus tanpa alkohol. Umum mengetahui umat Islam dilarang meminum sebarang minuman yang memabukkan.

Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-7 yang bersidang pada 11 – 12 April 1984 telah memutuskan bahawa semua minuman arak mengandungi alkohol, dan alkohol dari proses pembuatan arak hukumnya haram dan najis.

Begitu juga sebarang minuman ringan yang dibuat sama caranya dengan membuat arak sama ada mengandungi sedikit alkohol atau alkoholnya disuling adalah haram diminum.

Jadi, apabila ia dipromosi sebagai minuman tanpa alkohol, ramai yang sebelum ini memahami alkohol itu memabukkan, akan berasa sudah boleh meminumnya kerana telah bebas dari bahan memabukkan.

Dengan kata lain, gabungan promosi ‘tanpa alkohol’ dan slogan ‘Now You Can’ boleh membawa pengertian produk ini sesuai untuk semua orang, tanpa mengira agama.

Hal ini boleh menimbulkan salah faham kerana bukan semua pembeli arif dalam bab hukum-hakam dan proses pembuatan minuman ini.

Hanya mereka yang faham konsep Haram Lizatihi (diharamkan syarak sejak awal) dan Haram Lighairihi (haram kerana disertakan perbuatan lain yang haram) sahaja yang mampu memberi hukum kepada fenomena baru dalam industri makanan seperti ini.

Walaupun ia tidak memabukkan, dari segi hukumnya ia tetap haram diminum kerana proses pembuatannya masih lagi dikira tidak menepati produk halal.

Sebagaimana kata Pengarah Pembangunan Jenama dan Komunikasi Heineken Asia Pacific, Maud Meijboom-van Wel semasa pelancaran produk ini pada 20 Jun lalu, Heineken 0.0 dinyah-alkohol melalui proses sulingan vakum dan diadun secara sempurna untuk memastikan rasa asli Heineken.

Dalam kes ini, usaha Jakim yang bertindak pantas mengeluarkan panduan bahawa minuman ini tidak halal menjawab keraguan masyarakat tentang status halalnya sebelum ini.

Satu persoalan lagi yang timbul sekiranya suatu hari nanti Heineken mengeluarkan sejenis minuman halal atas jenama sama, adakah umat Islam akan meminumnya?

Perkara ini memerlukan kebijaksanaan para agamawan supaya berfikir secara proaktif mendepani pelbagai inovasi dalam industri makanan.  Umat Islam perlu dididik secara lebih aktif untuk memahami agama secara mendalam, bukan hanya melihat sesuatu perkara dengan pemahaman halal dan haram sahaja.

Dalam banyak kes, taakulan (pertimbangan) saintifik tidak boleh dijadikan alasan kerana kepatuhan kepada larangan dan suruhan itu bersifat ta’abbudi (ibadah dan penghambaan kepada Allah) dan tidak memerlukan dalil.

Hukum yang bersifat ta’abbudi ini tidak memerlukan hujah rasional untuk diikuti bagi mereka yang benar-benar bertakwa. Kepatuhan sebegini dapat menghindar umat Islam dari cepat tergelincir dari landasan agama dalam perkara yang tidak dapat dibuktikan dengan akal dan logik.

Justeru itu, hilangnya alkohol yang memabukkan dari arak tersebut, tidak boleh menjadi alasan ia menjadi halal. Kepatuhan bersifat ta’abbudi juga mendorong umat Islam berfikir ke depan dan lebih berwaspada dalam mengenal pasti perkara yang memudaratkan agama.

Islam melarang umatnya mendekatkan diri dengan industri arak, bukan sekadar melarang meminum arak. Penggunaan produk seperti ini boleh merobohkan tembok sensitiviti umat Islam, di mana mungkin pada suatu masa, mereka berasa perkara biasa dikaitkan dengan produk halal berjenama haram.

Proses normalisasi seperti ini akan menyebabkan hilangnya maruah agama tanpa disedari.

Selain itu, pembelian produk halal atas jenama tidak halal mewujudkan sokongan kepada industri itu sendiri, malah membudayakan gaya hidup orang kafir yang dilarang agama.

Baca selanjutnya mengenai Heineken 0.0 di sini:


PM SERU MEREKA YANG LAYAK BUAT PERMOHONAN LANJUTAN MORATORIUM

KUALA LUMPUR: Perdana Menteri Tan Sri Muhyiddin Yassin hari ini menyeru orang ramai yang layak, untuk memohon lanjutan moratorium dan segera berbuat demikian.

Jelas Muhyiddin, kerajaan akan memastikan institusi perbankan memainkan peranan untuk membantu rakyat dan perniagaan yang terkesan.

“Kerajaan akan terus memantau perkembangan terkini dan akan memastikan institusi perbankan memainkan peranan untuk membantu rakyat dan perniagaan yang benar-benar memerlukan dalam menghadapi tempoh yang mencabar ini.

“Oleh itu, memandangkan moratorium automatik bakal berakhir hujung September ini, saya menyeru orang ramai yang masih belum memohon untuk segera menghubungi institusi perbankan masing-masing untuk membuat permohonan,” katanya dalam dalam Perutusan Khas Kita Prihatin hari ini.

Ujar Muhyiddin, sehingga 11 September, institusi perbankan telah berbincang dengan lebih 1.4 juta peminjam dan lebih 380 ribu peminjam telah mengesahkan benar-benar memerlukan bantuan ini.

Menurut beliau lagi, 98 peratus daripada permohonan moratorium lanjutan dan bank bersasar telah diluluskan.

Sebelum ini AlHijrah Online melaporkan hanya 14 peratus pelanggan-pelanggan bank yang tampil berhubung untuk membuat rujukan tentang status moratorium mereka. — AlHijrah Online


SIASATAN ‘AGAMA MELAYU’ SELESAI DALAM MASA TERDEKAT

TUMPAT: Siasatan lanjut berhubung ajaran agama baharu atau ‘Agama Melayu’ yang menolak ajaran Islam dijangka selesai dalam tempoh terdekat.

Proses siasatan yang dikendali Jabatan Agama Islam Negeri Selangor (JAIS) kini di peringkat akhir dan hasilnya akan diberitahu kepada umum.

Menurut Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary, sekiranya wujud sebarang penyelewengan atau amalan ajaran sesat, tindakan lanjut akan diambil termasuk proses pendakwaan di Mahkamah.

“Setakat ini yang didakwa itu hanya berlaku di Selangor, cuma nasihat saya jangan cepat menghukum berdasarkan video yang tular.

“Kita serah pada pihak berkuasa dan berautoriti untuk membuat siasatan, mereka lebih ada kepakaran,” katanya selepas menyerahkan bantuan Tabung Musaadah COVID-19 Jabatan Kemajuan Islam (JAKIM)-Yayasan Waqaf Malaysia (YWM) di Hospital Tumpat.

Tambah Ahmad Marzuk, soal penyeleweng akidah ini melibatkan kepakaran tertentu dan bukan semua orang boleh menentukan sama ada menyeleweng atau sebaliknya.

Terdahulu, pihaknya menerima laporan berkaitan perkara itu minggu lepas selepas sebuah video mengenainya tular di laman media sosial.

Media sebelum ini turut melaporkan pihak berkuasa sedang menyiasat dan meneliti tindakan sewajarnya berhubung isu agama baharu dikenali sebagai ‘Agama Melayu’ yang menolak ajaran Islam.

Dalam laporan itu, Yang Dipertua Yayasan Dakwah Islamiah Malaysia (YADIM), Nasrudin Hassan berkata sebagai agensi dakwah, pihaknya sentiasa bersedia untuk memberi kefahaman, pemurnian akidah serta fikrah.–AlHijrah Online


BANTUAN TUNAI RM2,500 UNTUK ISI RUMAH BERPENDAPATAN BAWAH RM2,500

KUALA LUMPUR: Golongan isi rumah yang berpendapatan kurang RM2,500 layak menerima sumbangan sehingga RM2,500 bergantung kepada bilangan anak.

Perdana Menteri Datuk Seri Anwar Ibrahim berkata, inisiatif tersebut di bawah program Sumbangan Tunai Rahmah (STR) Fasa 1.

“Kerajaan juga akan memberi sumbangan tambahan RM600 kepada isi rumah penerima STR termiskin mengikut data e-Kasih.

“Sumbangan ini akan disalurkan dalam bentuk bakul makanan dan juga secara baucar untuk barangan makanan asas bernilai RM600 kepada mereka,” katanya dalam Pembentangan Belanjawan 2023 Malaysia Madani di Parlimen, hari ini.

Ujar Anwar, keluarga dalam kumpulan miskin tegar layak terima sumbangan sehingga maksimum RM3,100.

Katanya STR dapat membantu meringankan beban sara hidup 8.7 juta penerima dengan peruntukan disediakan hampir RM8 bilion.–AlHijrah Online


WANITA INDONESIA PUKUL KUCING SAMPAI MATI DIPENJARA ENAM BULAN

PETALING JAYA: Seorang wanita warga Indonesia yang bertindak kejam memukul seekor kucing jantan jalanan dengan sebatang penyapu sehingga mati dihukum penjara enam bulan oleh Mahkamah Sesyen di sini hari ini.

Hakim Azrul Darus menjatuhkan hukuman itu ke atas peniaga pisang goreng iaitu Hotimah, 60, selepas dia mengaku melakukan kesalahan tersebut di sebuah kedai tidak bernombor di Serdang Jaya, Seri Kembangan di sini pada 7.46 pagi 20 Ogos lepas.

Wanita itu dituduh mengikut Seksyen 29 (1) (a) Akta Kebajikan Haiwan 2015 (Akta 772) yang membawa hukuman maksimum penjara tiga tahun atau denda minimum 20,000 maksimum RM100,000 atau kedua-duanya.

Hotimah dilihat menangis dan jatuh terduduk di atas bangku dalam kandang tertuduh selepas mendengar hukuman itu.

Mahkamah memerintahkan Hotimah, yang merupakan Orang Kena Saman (OKS), menjalani hukuman penjara bermula hari ini.

Pegawai Pendakwa Mohd Sharif Sabran daripada Jabatan Perkhidmatan Veterinar Selangor memohon hukuman berat sebagai pengajaran kepada OKS kerana tindakannya yang disifatkan sebagai sangat kejam.

“Dalam kes ini, OKS telah memukul kucing itu sehingga mati dan ia merupakan makhluk tuhan yang tidak mampu berkata-kata. Kucing itu juga tidak mengganggu atau merosakkan harta benda OKS selain perbuatan OKS memukul kucing ini adalah kesalahan serius dan tidak berperikemanusiaan,” katanya.

Hotimah, yang tidak diwakili peguam, merayu hukuman ringan atas alasan dia menghidap penyakit jantung.

“Saya mengaku melakukan kesalahan itu. Saya minta maaf tuan,” katanya.

Berdasarkan fakta kes, Hotimah yang ketika itu menjalankan kerja-kerja pembersihan di sebuah kedai, bertindak memukul kucing yang duduk di atas kerusi di premis tersebut sehingga batang penyapu patah.

Siasatan mendapati OKS telah memukul haiwan tersebut sehingga mati dan terdapat kesan retakan pada tengkorak di bahagian kiri kepala kucing itu.–AlHijrah Online


KEBENARAN RENTAS NEGERI BERMULA 11 OKTOBER

PUTRAJAYA: Kerajaan bersetuju memberi kebenaran kepada mereka lengkap divaksinasi untuk melakukan pergerakan rentas negeri bermula Isnin, 11 Oktober 2021.

Perdana Menteri Datuk Seri Ismail Sabri Yaakob berkata, kebenaran tersebut tidak perlu memohon kebenaran daripada Polis Diraja Malaysia (PDRM).

“Alhamdulillah, menurut Kementerian Kesihatan Malaysia, kadar vaksinasi lengkap populasi dewasa di bawah Pelan Imunisasi COVID-19 Kebangsaan (PICK) telah mencapai 90 peratus. Bagaimanapun, data terkini akan dikemaskini di laman sesawang COVIDNOW pada tengah malam ini.

“Dengan keputusan ini, Keluarga Malaysia bebas melakukan pergerakan seperti balik kampung untuk berjumpa ibu bapa yang telah lama berpisah, melancong, dan sebagainya,” dalam sidang media khas, hari ini.

Bagaimanapun, beliau turut mengingatkan Keluarga Malaysia untuk tidak bersikap sambil lewa terhadap kelonggaran yang diberikan dalam usaha pembukaan semula ekonomi serta persediaan menjalani kehidupan fasa endemik dengan selamat atau #ReopeningSafely.

Dalam pada itu, Ismail Sabri merakamkan penghargaan dan ucapan terima kasih kepada Keluarga Malaysia atas kerjasama diberikan dalam mematuhi Prosedur Operasi Standard (SOP) dan menyokong kempen imunisasi COVID-19.

Sementara itu, Ismail Sabri menegaskan bahawa kebenaran pergerakan rentas negeri tidak terpakai ke atas kawasan atau lokaliti yang diisytiharkan Perintah Kawalan Pergerakan Diperketatkan (PKPD).


AGONG DIMASUKKAN KE IJN SELEPAS MENGADU KURANG SELESA DENGAN KESIHATAN

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menjalani rawatan di Institut Jantung Negara (IJN) sejak semalam.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin memaklumkan baginda dimasukkan di Wad Diraja IJN selepas mengadu kurang selesa dengan kesihatan.

“Adalah juga dimaklumkan bahawa Al-Sultan Abdullah telah dinasihatkan supaya diawasi oleh doktor ketika ini dan Seri Paduka Baginda tidak dalam keadaan yang membimbangkan.

“Al-Sultan Abdullah dijangka akan dibenarkan keluar dari IJN dalam waktu terdekat,” katanya dalam kenyataan media hari ini.

Raja Permaisuri Agong, Tunku Hajah Azizah Aminah Maimunah Iskandariah yang tiba di Kota Bharu semalam dalam rangka lawatan peribadi telah bergegas pulang pada hari ini untuk bersama dengan Al-Sultan Abdullah.

Tunku Hajah Azizah telah membatalkan lawatan tersebut yang dijadualkan selama tiga hari sehingga esok (23 September 2020).

Seluruh rakyat diseru untuk bersama mendoakan semoga Al-Sultan Abdullah dikurniakan kesembuhan dengan segera serta dikurniakan kesihatan yang berpanjangan. — AlHijrah Online.


ANWAR HANYA UMUM DUA JAWATAN TPM, BUKAN TIGA

KUALA LUMPUR: Jawatan Timbalan Perdana Menteri (TPM) yang diumumkan oleh Pengerusi Pakatan Harapan (PH) Datuk Seri Anwar Ibrahim hanya dua dan bukannya tiga seperti yang dilaporkan media semalam.

Setiausaha Akhbar kepada Anwar, Tunku Nashrul Tunku Abaidah menjelaskan Presiden PKR itu hanya mengumumkan dua jawatan Timbalan Perdana Menteri iaitu membabitkan seorang dari Semenanjung dan seorang mewakili Sabah atau Sarawak (Borneo).

“Pendirian dan semangat ini konsisten sejak era Pakatan Rakyat sehingga kini.

“Saya memohon jasa baik rakan-rakan media agar dapat memperbetulkan laporan yang telah dikeluarkan,” katanya dalam kenyataan hari ini.

Semalam, media melaporkan Anwar sebagai berkata PH akan mengekalkan cadangan sebelum ini supaya tiga jawatan TPM diwujudkan jika gabungan itu dipilih menerajui kerajaan selepas Pilihan Raya Umum ke-15 (PRU15), 19 Nov ini.–AlHijrah Online


LELAKI MAUT, EMPAT RAKAN CEDERA KERETA TERBABAS TURUN DARI GENTING

KUALA LUMPUR: Seorang maut sementara empat lagi cedera selepas kereta dinaiki terbabas lalu terbalik di Jalan Genting Highlands-Genting Sempah, di sini awal pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Selangor Ahmad Mukhlis Mokhtar berkata, pihaknya menerima panggilan kecemasan kira-kira jam 4.40 pagi sebelum mengerahkan anggotanya ke lokasi kejadian.

“Anggota bertugas mendapati sebuah Proton Saga FLX dinaiki lima lelaki tempatan berusia lingkungan 20-an terlibat kemalangan.

“Tiga mangsa mengalami cedera ringan dan seorang parah di bahagian kaki kiri manakala seorang mangsa disahkan maut di lokasi kejadian,” katanya dalam kenyataan hari ini.

Mangsa yang maut dikenali sebagai Yakesh Sarawanan sementara mangsa-mangsa lain dibawa ke hospital bagi rawatan lanjut.—AlHijrah Online


900 PENDUDUK HILANG TEMPAT TINGGAL AKIBAT KEBAKARAN DI SEMPORNA

SEMPORNA: Dianggarkan kira-kira 900 penduduk hilang tempat tinggal dalam kebakaran melibatkan kira-kira 100 pintu rumah kongsi di Penempatan Sementara Kampung Bangau-Bangau di sini dalam kejadian bermula pukul 11.35 malam tadi.

Ketua Balai Bomba dan Penyelamat (BBP) Semporna Edoen Macheal berkata pihaknya menerima panggilan kecemasan melalui talian MERS999 dan menggerakkan 12 anggota bersama pegawai dengan dua jentera termasuk EMRS ke lokasi kejadian.

“Operasi turut dibantu sepasukan lima anggota dari BBP Air Semporna, Polis Diraja Malaysia (PDRM), Sabah Electricity Sdn Bhd (SESB) dan Angkatan Pertahanan Awam Malaysia (APM).

“Sebaik tiba, pasukan bomba mendapati 10 blok rumah kongsi menempatkan lebih 900 penduduk telah musnah terbakar,” katanya ketika dihubungi pemberita di sini hari ini.

Tambahnya, pasukan bomba segera melakukan operasi pemadaman bagi mengelak api merebak ke kawasan penempatan lain sebelum berjaya dikawal pada 12.46 tengah malam.

“Pasukan bomba menjalankan pemeriksaan akhir bagi memastikan kawasan kebakaran selamat dan operasi ditamatkan pukul 3.05 pagi tadi. Setakat ini, tiada kecederaan atau kemalangan jiwa dilaporkan berlaku dalam insiden kebakaran tersebut,” katanya.

Kawasan itu merupakan penempatan sementara yang dibina kerajaan untuk mangsa kebakaran rumah atas air Kampung Bangau-bangau yang berlaku pada 2017. –AlHijrah Online


KALIMAH ‘WALLAHI WABILLAHI WATALLAHI’ TIDAK PERNAH DIGUNA DALAM PERLEMBAGAAN PERSEKUTUAN

KUALA LUMPUR: Kalimah ‘Wallahi Wabillahi Watallahi’ tidak pernah digunakan dalam peruntukan angkat sumpah Ahli Parlimen seperti yang dinyatakan dalam Jadual Keenam di bawah Artikel 59(1) Perlembagaan Persekutuan, sejak ia digubal pada 31 Ogos 1957.

Yang Dipertua Dewan Negara Tan Sri Dr Wan Junaidi Tuanku Jaafar berkata apabila Perlembagaan Persekutuan dikuatkuasakan pada tarikh berkenaan, penyataan Sumpah Ahli Parlimen telah ada dalam Jadual Keenam di bawah perkara tersebut dan tidak pernah ada menyebut kalimah “Wallahi Wabillahi Watallahi”.

“Kalimah penyataan sumpah kalimah ‘Wallahi Wabillahi Watallahi’ hanya disebut dalam penyataan angkat sumpah oleh Yang di-Pertuan Agong dan Timbalan Yang di-Pertuan Agong seperti yang dinyatakan dalam Jadual Keempat.

“Seperti yang dijawab oleh Yang di-Pertua Dewan Rakyat, penyataan sumpah ini adalah mengikut Peraturan Mesyuarat 5 Peraturan-Peraturan Majlis Mesyuarat Dewan Rakyat yang menyatakan bahawa sumpah yang dilafazkan hendaklah mengikut seperti yang disebutkan dalam Jadual Keenam dalam Perlembagaan Persekutuan tersebut,” katanya dalam kenyataan hari ini.

Wan Junaidi berharap dengan penjelasan itu ia dapat memberikan maklumat yang jelas kepada Ahli Parlimen serta orang awam yang telah menyaksikan pertikaian berhubung perkara berkenaan semasa Ahli Parlimen Kulai Suhaizan Kaiat mengangkat sumpah sebagai Ahli Dewan Rakyat Selasa lepas.

Perkara itu dibangkitkan oleh  Ahli Parlimen Arau Datuk Seri Shahidan Kassim yang memohon penjelasan daripada Yang Dipertua Dewan Rakyat Tan Sri Johari Abdul sama ada lafaz sumpah Ahli Parlimen baharu tidak lagi memasukkan kalimah ‘Wallahi Wabillahi Watallahi’.–AlHijrah Online


UMAT ISLAM PERLU FAHAM KONSEP ‘BERKEMAMPUAN’ TUNAI HAJI- MOHD NA’IM

SEPANG: Umat Islam di Malaysia perlu diberikan kefahaman yang tepat mengenai konsep dan pengertian istito’ah atau syarat kemampuan menunaikan haji, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Beliau berkata bakal jemaah haji perlu memenuhi lima syarat kemampuan yang digariskan hukum syarak iaitu kesihatan yang baik; ada kenderaan pergi dan balik ke Tanah Suci; aman dalam perjalanan; kewangan mencukupi dan kebenaran pihak Arab Saudi.

Bercakap pada sidang media pada Majlis Penutup Muzakarah Haji Peringkat Kebangsaan ke-40 di sini hari ini, Mohd Na’im berkata Islam agama yang mudah dan Allah tidak mewajibkan sesuatu ibadat di luar kemampuan manusia.

“Ada ramai dalam kalangan bakal haji yang sanggup melakukan apa sahaja semata-mata untuk mendapat peluang pergi haji sedangkan syarat wajib itu gugur sekiranya mereka tidak memenuhi lima syarat kemampuan yang digariskan hukum syarak.

“Jika umat Islam di Malaysia diberikan kefahaman yang tepat terhadap konsep dan pengertian istito’ah, maka saya percaya tidak akan timbul kerisauan dan kegusaran yang melampau apabila tidak dapat menunaikan ibadat haji dalam jangka masa yang terdekat atas alasan yang dibenarkan hukum syarak,” katanya.

Mohd Na’im berkata Lembaga Tabung Haji berperanan untuk menjelaskan tentang hukum menunaikan ibadat haji khususnya berkaitan syarat kemampuan kepada bakal jemaah.

Pada majlis itu, beliau turut melancarkan aplikasi e-Bimbingan Haji bagi memudahkan urusan pembelajaran bakal jemaah termasuk petugas haji serta Pengkursus Ibadat Haji Tanah Air (Pekta).

Aplikasi itu boleh dimuat turut ke telefon bimbit mulai Jumaat ini, katanya.

Muzakarah Haji ke-40 bertemakan ‘Ibadah Yang Sahih Asas Kemabruran Haji’ berlangsung selama tiga hari bermula Isnin, membincangkan hal ehwal berkaitan bimbingan serta hukum-hakam ibadat haji yang timbul semasa musim haji 1444H lepas. — AlHijrah Online


ABANG VIVA TERIMA ANUGERAH KEBESARAN

MELAKA: Azwan Omar atau lebih dikenali Abang Viva, telah dikurniakan Pingat Jasa Kebaktian (PJK) oleh Yang Di-Pertua Negeri Tun Mohd Ali Rustam, di sini hari ini.

Pengurniaan itu diberikan di Balai Istiadat Seri Negeri dekat Ayer Keroh, di sini, atas jasanya membantu mangsa-mangsa banjir di Selangor dan Pahang.

Azwan sebelum ini tular di media sosial selepas usaha baiknya membantu mangsa banjir dengan membawa bot getah menggunakan kereta Perodua Viva hanya berbekalkan RM50 pada Disember lalu.

Memetik laporan Utusan Malaysia, RM50 yang diberikan oleh ibunya digunakan untuk mengisi minyak bot sebanyak RM20 selain baki RM30 digunakan untuk makanannya.

Azwan antara senarai 883 penerima darjah kebesaran Negeri bersempena Hari Ulang Tahun ke-73.

Sementara itu, Perdana Menteri Datuk Seri Ismail Sabri Yaakob mengetuai senarai 883 penerima darjah kebesaran Negeri selepas dianugerahkan Darjah Utama Negeri Melaka yang membawa gelaran Datuk Seri Utama.

Penerima terdiri daripada anggota Perkhidmatan Awam Negeri dan Persekutuan, ahli politik, ahli korporat, anggota Pertubuhan Bukan Kerajaan, pengamal media dan ahli badan sukarelawan.—AlHijrah Online


AHLI PARLIMEN MINTA PERCEPAT PENGASINGAN KUASA PEGUAM NEGARA, PENDAKWA RAYA

KUALA LUMPUR: Kerajaan diminta mempercepatkan usaha pengasingan kuasa Peguam Negara dan Pendakwa Raya bagi meningkatkan keyakinan masyarakat terhadap ketelusan tindakan perundangan di negara ini.

Lim Guan Eng (PH-Bagan) berkata usaha itu juga selaras dengan semangat reformasi yang diperjuangkan oleh Kerajaan Perpaduan.

“Saya berharap pihak kerajaan boleh memberikan tempoh masa setahun untuk menyempurnakan langkah pemisahan kuasa antara Pendakwa Raya dan Peguam Negara.

“Hanya dengan langkah ini saya percaya kita dapat meyakinkan rakyat bahawa semangat reformasi yang ada dalam Kerajaan Perpaduan ini masih membara dan bukan seperti yang dilaungkan oleh pihak tertentu,” katanya ketika membahaskan usul Kajian Separuh Penggal Rancangan Malaysia Ke-12 (KSP RMK12) di Dewan Rakyat, hari ini.

Pengerusi DAP itu turut meminta Peguam Negara Datuk Ahmad Terrirudin Mohd Salleh memberikan penjelasan berhubung keputusan melepas tanpa membebaskan (DNAA) Timbalan Perdana Menteri Datuk Seri Dr Ahmad Zahid Hamidi.

Lim berkata kerajaan harus mengakui bahawa terdapat banyak pihak yang kurang berpuas hati dengan keputusan itu termasuk Majlis Peguam Malaysia.

“Saya rasa kalau dengan penjelasan yang lebih menyeluruh dan telus, ia akan dapat meyakinkan rakyat  tentang apa yang diputuskan pihak peguam negara,” katanya.

Menyokong hasrat untuk memperkasakan institusi perundangan negara Datuk Seri Amirudin Shari (PH-Gombak) mencadangkan supaya proses Jawatankuasa Pilihan Khas Parlimen Hak Asasi Manusia, Pilihan Raya dan Reformasi Institusi wajar diadakan secara pendengaran awam (live telecast) kerana ia telah menjadi isu yang mendapat perhatian umum.

“Saya tak nak pertahan siapa-siapa di sini, kalau salah (tetap) salah, sebab itu saya minta pendengaran itu bukan dihadiri oleh Ahli Parlimen sahaja, sewajarnya ia dibuat melalui pendengaran terbuka supaya semua pihak boleh mendengar penjelasan peguam negara,” katanya.

Beberapa Ahli Parlimen lain turut menyentuh perkara itu pada sesi perbahasan sebelah pagi, antaranya Tan Sri Muhyiddin Yassin (PN-Pagoh), Khairil Nizam Khirudin (PN-Jerantut) dan Tan Sri Abdul Hadi Awang (PN-Marang).

Semalam, Pengerusi Jawatankuasa Pilihan Khas Parlimen Hak Asasi Manusia, Pilihan Raya dan Reformasi Institusi William Leong Jee Keen berkata jawatankuasa itu akan memanggil Ahmad Terrirudin untuk memberikan penjelasan berhubung keputusan DNAA Ahmad Zahid.

Katanya bekas Peguam Negara Tan Sri Idrus Harun juga akan dipanggil untuk memberi penjelasan dan satu laporan akan dibentangkan selepas prosiding itu dilaksanakan.–AlHijrah Online


LORI BARANG KITAR SEMULA TERBALIK

SERDANG: Sebuah lori membawa muatan barangan kitar semula terbabas sebelum terbalik di Lebuhraya Sungai Besi (BESRAYA) dari arah The Mines ke Balakong, di sini hari ini.

Ketua Polis Daerah Serdang, ACP A A Anbalagan berkata, polis menerima laporan kejadian pada 12.05 tengah hari tadi.

“Siasatan awal mendapati lori berkenaan bukan bawa muatan berlebihan tapi tidak tersusun kemas.

“Akibat kejadian itu, beberapa lorong ditutup bagi membolehkan lori dan muatan dialihkan,” katanya memetik laporan Harian Metro.

Polis akan mengeluarkan saman terhadap pemandu lori berkenaan selepas siasatan lanjut dijalankan.—AlHijrah Online


RUU GANGGUAN SEKSUAL DIJANGKA SIAP MAC

KUALA LUMPUR: Susulan kejadian gangguan seksual melibatkan anggota polis, rang undang-undang (RUU) berkaitan gangguan seksual dijangka siap Mac ini.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, draf undang-undang tersebut dalam peringkat akhir bagi penelitian Jabatan Peguam Negara sebelum dibentangkan pada persidangan Dewan Rakyat akan datang.

“Usaha-usaha kesedaran dan pendidikan tentang gangguan seksual terus digerakkan oleh semua agensi di bawah kementerian ini,” katanya.

Dalam masa yang sama, Rina memberi jaminan RUU tersebut akan bersifat secara menyeluruh dalam membanteras isu gangguan seksual yang tidak terhad terhadap gangguan di tempat kerja semata-mata.

Rina mengulas desakan beberapa pihak termasuk bekas menteri kementerian tersebut, Datuk Seri Dr Wan Azizah Wan Ismail bagi mempercepatkan RUU tersebut.

Terdahulu, pelbagai pihak termasuk pertubuhan bukan kerajaan (NGO) meminta kerajaan mewujudkan akta khusus bagi membantu mangsa mendapat bantuan jika menghadapi gangguan seksual.—AlHijrah Online


AGONG ZAHIR PENGHARGAAN KEPADA KERAJAAN PULIHKAN EKONOMI DAN MEMBELA RAKYAT

KUALA LUMPUR: Usaha kerajaan memulihkan semula ekonomi negara dan rakyat yang terkesan akibat pandemik COVID-19 mendapat penghargaan Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah.

Baginda menzahirkan ucapan terima kasih kepada kerajaan atas pelbagai inisiatif yang telah dilakukan sepanjang negara berhadapan dengan pandemik COVID-19.

“Beta ingin merakamkan ucapan tahniah kepada kerajaan beta yang amat prihatin dalam usaha mengukuhkan semula ekonomi dan kewangan negara di samping terus membela kebajikan rakyat sepanjang negara berhadapan dengan pandemik COVID-19.

“Beta berkeyakinan pelbagai program dan inisiatif yang telah dan bakal diambil oleh kerajaan beta bakal membawa semula negara melayari kejayaan yang diimpikan,” titah baginda.

Selain itu Al-Sultan Abdulllah turut memuji semangat rakyat Malaysia sepajang negara diuji dengan pandemik yang menyerang seluruh dunia itu.

“Beta turut ingin menyampaikan terima kasih kepada seluruh rakyat malaysia yang juga telah menzahirkan ketahanan dan semangat prihatin yang cukup tinggi,” titah baginda.

Al-Sultan Abdulllah bertitah demikian pada Titah Diraja bersempena sambutan 50 tahun Rukun Negara dan Hari Kebangsaan 2020 di Putrajaya hari ini. — AlHijrah Online


PRN P. PINANG: WALAUPUN TERBARING, WARGA EMAS TUNAI TANGGUNGJAWAB MENGUNDI

KUALA LUMPUR: Seorang wanita warga emas tetap menunaikan tanggungjawab untuk keluar mengundi walaupun dalam keadaan terbaring di atas pengusung.

Ahli Parlimen Bayan Baru, Sim Tze Tzin berkongsi satu gambar menerusi ciapannya di Twitter.

Menurutnya, wanita tersebut merupakan pengundi di N35 Dewan Undangan Negeri (DUN) Batu Uban.

“Aunty tua, uzur, sakit. Tetap mengundi walaupun atas katil hospital.

“Beliau undi demi masa depan anak cucu,” katanya.

Dewan Undangan Negeri (DUN) Pulau Pinang mempunyai 40 kerusi yang menampilkan 95 calon bertanding.—AlHijrah Online


Jangan sertai himpunan bantah Dr. Zakir Naik – PDRM

KUALA LUMPUR – Orang ramai dinasihatkan tidak menyertai perhimpunan
“Say No To Zakir Naik, Equal Rights to Indian and Other Races” di
Brickfields esok.

Ketua Polis Daerah Brickfields, Superitendan Arifai Tarawe berkata
notis mengenai himpunan yang diajukan oleh penganjur kepada polis tidak lengkap
dan tidak memenuhi syarat undang-undang.

“Polis telah menerima notis daripada penganjur, mengikut Seksyen 9
(1) Akta Perhimpunan Aman 2012 yang bertujuan mengadakan perhimpunan pada 24
Ogos (Sabtu ini) jam 2 petang di Air Fountain Little India, Brickfields.

“Bagaimanapun, notis yang dikemukakan didapati tidak lengkap dan
tidak memenuhi keperluan undang-undang,” katanya sebagaimana dipetik
Bernama, di sini semalam.

Oleh itu, beliau menasihatkan orang ramai supaya tidak pergi ke tempat
itu untuk menjaga keselesaan dan kesejahteraan masyarakat setempat.

Perhimpunan Bantah Tulisan Khat Untuk Sekolah Tamil yang dijadualkan
bermula pukul 7 malam ini di Water Fountain Little India, Brickfields akan
disusuli oleh perhimpunan membantah Dr. Zakir Naik yang dijadualkan berlangsung
pada pukul 2 petang esok.


ARAB SAUDI AKAN TERUS SOKONG RAKYAT PALESTIN

RIYADH: Putera Mahkota Arab Saudi Mohammed bin Salman dan Presiden Palestin Mahmoud Abbas pada Isnin mengadakan perbincangan menerusi telefon mengenai situasi di Gaza.

Dalam perbincangan itu, Putera Mahkota mengulangi bahawa Arab Saudi sedang berkomunikasi dengan semua pihak antarabangsa dan serantau untuk menghentikan serangan dan mencegah konflik daripada merebak di rantau ini.

Beliau turut menekankan mengenai pentingnya untuk mematuhi undang-undang kemanusiaan antarabangsa dan mengelak menyasarkan orang awam.

Putera Mahkota berkata kerajaannya sentiasa memberikan sokongan  tidak berbelah bahagi kepada rakyat Palestin dalam usaha mereka mendapatkan hak yang sah, merealisasikan harapan, aspirasi, serta mencapai keamanan yang adil dan berkekalan, lapor agensi Akhbar Saudi pada Isnin.

Sementara itu, Abbas merakamkan penghargaan kepada kepimpinan kerajaan (Arab Saudi) dan menghargai pendirian, serta usaha negara ini yang sentiasa menyokong rakyat Palestin untuk mendapatkan keadilan.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Okt telah mengakibatkan kehilangan ratusan nyawa kedua-dua belah pihak. — AlHijrah Online


ROKET BEDIL KABUL, TIGA TERBUNUH

KABUL: Siri serangan roket membedil Kabul pagi Sabtu waktu tempatan dan meragut nyawa lapan orang awam dan menyebabkan beberapa lagi mengalami kecederaan.

Menurut laporan media antarabangsa, letupan itu berlaku berdekatan dengan kawasan diplomatik. Bunyi siren amaran dari kawasan kedutaan turut kedengaran.

Jurucakap Kementerian Dalam Negeri mengesahkan tiga orang awam telah terbunuh dalam serangan itu dan 11 yang lain cedera.

“Pagi ini, anggota disyaki pengganas melepaskan tembakan 14 roket di Kabul dari sebuah trak kecil,” kata Arian.

Bagaimanapun, seorang pegawai kementerian kesihatan mendakwa lima mayat dan 21 yang cedera dibawa ke hospital dari kejadian itu.

Jurucakap polis Kabul, Ferdaws Faramarz mengesahkan jumlah kematian dan perincian yang sama, dan mengatakan ‘beberapa roket’ telah dilepaskan ke ruang udara Kabul.

Taliban menafikan keterlibatan mereka dalam serangan tersebut.—AlHijrah Online


PENJUALAN MERCUN, BUNGA API DIBENARKAN

PUTRAJAYA: Aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan Nga Kor Ming berkata perkara itu dipersetujui dalam mesyuarat Jemaah Menteri semalam, sebagai antara langkah yang boleh meningkatkan pendapatan negara, dan kerajaan akan mengawal aktiviti penjualannya di peringkat sumber iaitu pemborong dan pengimport.

Katanya beliau menjangka pendapatan kerajaan akan bertambah menerusi pengenaan duti import kepada pemegang lesen, yang boleh menjangkau hingga ratusan juta, dan pengimportannya pula akan dapat dikawal selia dari segi undang-undang.

Beliau berkata sebelum ini segala bentuk keuntungan melalui aktiviti penjualan mercun dan bunga api ini dikaut oleh sindiket yang membawa masuk produk itu ke dalam negara secara haram ketika musim perayaan, dan dari segi keselamatan pula, tiada standard keselamatan ditetapkan, menyebabkan adakalanya berlaku kemalangan.

“Kita serah kepada Kementerian Dalam Negeri untuk buat panduan dan semua peraturan, bagaimana untuk mohon lesen. Kementerian Kewangan akan tetapkan berapa peratus cukai perlu dibayar,” katanya ketika ditemui pada Majlis Jalinan Muhibah sempena Tahun Baharu Cina 2023 di sini hari ini.

Sementara itu, Nga berkata pengusaha industri makanan dan minuman (F&B) di pusat bandar raya yang didapati gagal mengekalkan Sijil A untuk tahap kebersihan tandas, tidak dibenarkan memperbaharui lesen perniagaan bermula tahun hadapan.

Beliau berkata keputusan itu juga dipersetujui dalam mesyuarat Jemaah Menteri semalam sejajar dengan pendekatan tandas awam bertaraf ‘BMW’ iaitu Bersih, Menawan dan Wangi.

“Di peringkat kawasan bandar raya, semua pengusaha industri F&B outlet wajib mendapat sijil A untuk kebersihan tandas di restoran, hotel, warung kopi kedai mamak dan lain-lain.

“Maka dalam tempoh tiga tahun ini, kita jangka akan laksanakan dasar ini di seluruh negara, dijangka 18,000 buah tandas awam juga kita akan pastikan bersih, menawan, dan wangi, selaras dengan dasar Kementerian Pembangunan Kerajaan Tempatan,” katanya.–AlHijrah Online


TIADA PENUNTUT MALAYSIA DI AS DIJANGKITI COVID-19

KUALA LUMPUR: Tiada pelajar Malaysia di Amerika Syarikat (AS) dilaporkan dijangkiti novel koronavirus (COVID-19), kata Kedutaan Malaysia di Washington.

Kedutaan dalam satu kenyataan melalui e-mel kepada Bernama berkata, dua penuntut Malaysia di AS mengkuarantin diri mereka sebagai langkah pencegahan, selepas rakan di fakulti mereka disahkan dijangkiti COVID-19.

Kenyataan itu menyebut Pendidikan Malaysia (EM), Jabatan Perkhidmatan Awam (JPA) dan Majlis Amanah Rakyat (MARA) di Washington telah menghubungi penuntut Malaysia dan memberi nasihat serta panduan bergantung kepada tempat mereka tinggal.

“Mereka juga dinasihatkan mematuhi langkah pencegahan dan cadangan yang ditetapkan pihak berkuasa tempatan.

“Selain itu, EM bekerja rapat dengan Perhimpunan Kebangsaan Pelajar Malaysia di Amerika (NAMSA) untuk memantau penuntut dengan memberi bantuan serta nasihat yang perlu,” jelas kenyataan itu.

Menurut EM, beberapa penuntut telah menghubungi pihak EM berhubung isu penginapan dan memaklumkan buat masa ini mereka lebih memilih untuk tinggal bersama rakan (di luar kampus).

Terdapat sejumlah 7,709 pelajar Malaysia menuntut di AS termasuk 260 orang yang ditaja PSD dan 57 pelajar tajaan MARA.

Mengulas lanjut, kedutaan itu berkata pelajar dinasihatkan menangguhkan atau membatalkan aktiviti serta perjalanan tidak penting.

Penuntut tajaan PSD perlu mendapat kelulusan rasmi ibu pejabat JPA sebelum melancong ke luar negara.

“Mereka juga perlu memaklumkan JPA sebarang perjalanan yang dibuat di dalam negara bagi membolehkan JPA memantau rapat pergerakan dan kesejahteraan penuntut.

“Di samping itu, pelajar perlu memaklumkan kepada pihak penaja jika tidak sihat dan mendapatkan bantuan perubatan dengan segera,” katanya.

Kenyataan itu berkata banyak institusi pendidikan di AS menjalankan pembelajaran secara dalam talian untuk meminimumkan interaksi fizikal dan pelajar dinasihatkan mengambil langkah pencegahan serta mengikuti arahan pihak universiti masing-masing.

Sebelum ini, Presiden Donald Trump mengisytiharkan darurat di AS, selepas negara itu mencatatkan lebih 1,600 kes termasuk 47 kematian.  — BERNAMA


49 TERBUNUH ATAU HILANG DALAM HUJAN LEBAT DI KOREA SELATAN

SEOUL: Empat lagi mayat ditemukan dari jalan bawah tanah yang dinaiki air, menjadikan jumlah yang maut atau hilang dalam hujan lebat yang melanda Korea Selatan, baru-baru ini kepada 49 orang, kata pegawai pada Isnin.

Laluan bawah tanah Osong di tengah bandar Cheongju dinaiki air pada Sabtu apabila sungai berhampiran melimpah akibat benteng runtuh, menyebabkan 15 kenderaan, termasuk sebuah bas terperangkap dalam air.

Empat lagi mayat ditemukan semalaman, menjadikan jumlah kematian kepada 13, menurut Agensi Berita Yonhap.

Di seluruh negara, 39 orang, termasuk 19 di wilayah tenggara Gyeongsang Utara dilaporkan terbunuh setakat 6 pagi selepas hujan lebat melanda negara itu sejak minggu lalu, menurut Ibu Pejabat Pusat Keselamatan dan Pencegahan Bencana.

Sehingga 6 pagi, sembilan orang masih hilang, termasuk lapan di Wilayah Gyeongsang Utara, manakala 34 orang dilaporkan cedera.

Angka korban kemungkinan meningkat memandangkan lebih 10 kenderaan dipercayai ditenggelami air dan anggota penyelamat masih meneruskan operasi mencari dan menyelamat.

Di seluruh negara, 10,570 orang berpindah apabila rumah mereka rosak akibat banjir.

Sebanyak 628 kemudahan awam dan 317 harta persendirian lain rosak, termasuk 146 jalan raya runtuh atau hanyut dan 139 rumah dinaiki air.

Sejumlah 28,607 isi rumah di seluruh negara terputus bekalan elektrik.

Lebih 500 milimeter (mm) hujan melanda kawasan tengah dan selatan sejak 9 Julai, termasuk 626 mm di Gongju, Wilayah Chungcheong Selatan, 614 mm di daerah Cheongyang berhampiran, 580 mm di tengah. bandar Sejong dan 522 mm di Mungyeong, Wilayah Gyeongsang Utara.

Amaran hujan lebat dikeluarkan untuk wilayah Chungcheong, wilayah selatan dan Pulau Jeju setakat pagi Isnin dan wilayah Jeolla dan kawasan berdekatan mungkin mengalami hujan lebih lama sehingga 40 mm sejam, lapornya.

Sehingga Selasa, 200 mm hujan diramalkan di Chungcheong dan wilayah selatan, dan antara 10 mm hingga 100 mm hujan dijangkakan melanda seluruh negara. — AlHijrah Online


JABATAN AGAMA ISLAM NEGERI DIMINTA SIASAT LAMAN SOSIAL PAKEJ TAUBAT RM20

BUKIT GANTANG: Jabatan Agama Islam negeri diminta menyiasat kemunculan laman sosial yang menawarkan pakej taubat dengan bayaran RM20.

Menteri di Jabatan Perdana Menteri (Hal Ehwal Agama) Datuk Idris Ahmad berkata siasatan itu perlu bagi mengesan mereka yang terbabit dengan pakej berkenaan untuk diambil tindakan.

“Nak bertaubat kena bayar duit ini adalah tidak betul dan jika tidak mempunyai ilmu, kita mudah ditipu orang lain.

“Allah suruh kita mengajar dan belajar jadi orang berilmu kerana dengan adanya ilmu, kita tidak mudah ditipu,” katanya pada sidang media pada Majlis Sumbangan Inspirasi Qaseh Ramadan dan Aidilfitri 1443 Yayasan Pembangunan Ekonomi Islam Malaysia (YaPEIM) kepada 70 anak yatim di Kampung Sungai Petai, Changkat Jering di sini semalam.

Beliau diminta mengulas penyebaran iklan di laman media sosial mengenai pakej sesiapa yang ingin bertaubat dikenakan bayaran RM20.

Idris turut menggesa agensi di bawah kementeriannya seperti YaPEIM agar menyantuni golongan miskin dan tidak hanya menunggu di pejabat.

“Kita minta semua pegawai agensi yang terlibat dengan masyarakat supaya pergi mencari mereka dan biarlah kita sendiri pergi santuni mereka,” katanya.

Beliau juga berkata pihaknya memutuskan untuk membentuk sebuah jawatankuasa bagi membantu golongan rentan.

“Jawatankuasa itu juga mempunyai pelan tindakan bersama agensi lain supaya pengisian khidmat tersebut diberikan kepada mereka yang tinggal di situ termasuk yang terlibat dengan pusat pemeliharaan kanak-kanak,” katanya.

Semalam, Perdana Menteri Datuk Seri Ismail Sabri Yaakob berkata Jawatankuasa Khas Kabinet Melindungi Golongan Rentan ditubuhkan bagi melindungi kebajikan golongan rentan khususnya kanak-kanak, orang kurang upaya, wanita dan warga emas.

Idris juga berkata Tabung Amanah YaPEIM telah membuat agihan dana sebanyak RM655.91 juta yang memanfaatkan 6.59 juta penerima sejak 1985 hingga 31 Mac tahun ini. –AlHijrah Online


10 JAM NAIK MOTOSIKAL KE GUA MUSANG DAPATKAN BEKALAN MAKANAN

GUA MUSANG: Kehabisan bekalan makanan sejak seminggu lepas mendorong 15 Orang Asli dari Pos Balar mengangkut 13 motosikal menyeberangi Sungai Inching untuk keluar dari kawasan penempatan mereka menuju ke bandar Gua Musang, di sini, semalam.

Orang Asli suku kaum Temiar itu terpaksa menggunakan laluan sungai berikutan jalan balak yang menjadi laluan utama mereka rosak akibat cuaca hujan yang berterusan sejak berminggu-minggu, malah terpaksa menempuh perjalanan kira-kira 10 jam untuk sampai ke pusat bandar.

Penduduk Kampung Tidog, Pos Balar Abu Alang, 41, berkata mereka hanya menjadikan ubi kayu dan sayur-sayuran yang ditanam sendiri sebagai menu harian sejak seminggu yang lepas sebelum memutuskan untuk keluar membeli bekalan makanan kering di bandar.

“Kami tiada pilihan lain selain terpaksa merentasi jalan sungai kerana sudah kehabisan makanan.

“Biasanya jika tiada makanan di rumah boleh juga pinjam dahulu (makanan) daripada jiran-jiran, tetapi kali ini mereka juga turut kehabisan bekalan,” katanya kepada pemberita, di sini hari ini.

Sari Din, 25, berkata kebiasaannya lima jam diperlukan jika menggunakan jalan balak untuk ke Gua Musang, bagaimanapun perjalanan meredah sungai bersama motosikal menyebabkan mereka mengambil masa hingga 10 jam untuk sampai ke bandar itu.

“Kami keluar beramai-ramai untuk memudahkan kerja-kerja mengusung atau menolak motosikal yang tersangkut dalam lumpur dan sama-sama mengangkut motor melepasi Sungai Inching.

“Kami hanya mampu tawakal kerana tidak tahu paras air sungai itu jadi kami bertolak dari rumah seawal 7 pagi dan sampai ke bandar 5 petang, disebabkan itu kami terpaksa bermalam di rumah tumpangan di bandar Gua Musang sebelum bertolak balik pagi ini,” katanya.

Tambah Sari, setiap tahun menjelang musim hujan masyarakat Orang Asli tiada pilihan lain selain menghadapi cabaran jalan rosak dan meredah sungai kerana hanya itu jalan perhubungan yang mereka ada sejak tinggal di perkampungan itu. –AlHijrah Online


JANGAN POLITIKKAN KENYATAAN BERHUBUNG FLAT KOS RENDAH – SULTAN JOHOR

JOHOR BAHRU: Sultan Johor Sultan Ibrahim Almarhum Sultan Iskandar bertitah memberi amaran kepada segelintir pihak supaya tidak menjadikan kenyataan baginda berhubung keadaan flat kos rendah di negeri itu sebagai isu politik.

Sultan Ibrahim bertitah isu tersebut bukan perkara baharu, malah kerajaan sebelum ini turut mengetahui keadaan flat tersebut.

“…tetapi mereka tidak berbuat apa-apa. Sekarang, Kerajaan Perpaduan yang baharu terpaksa menguruskan masalah-masalah sampah ini,” titah baginda kepada Royal Press Office menerusi hantaran di Facebook rasmi Sultan Ibrahim hari ini.

Sultan Johor bertitah baginda terpaksa bersuara dan mengemukakan masalah itu kepada Menteri Pembangunan Kerajaan Tempatan Nga Kor Ming kerana rakyat kini menyalahkan pihak berkuasa tempatan (PBT) dan kerajaan negeri.

Baginda bertitah SWM Environment Sdn Bhd sebagai syarikat yang bertanggungjawab menjalankan kerja-kerja pembersihan dan pungutan sampah, langsung tidak memuaskan mutu kerjanya terutama di flat-flat kos rendah.

“Tidak ada elemen politik dalam perkara ini. Jangan jadikan ini sebagai isu politik,” tegas baginda sambil menghargai komitmen Menteri Pembangunan Kerajaan Tempatan yang datang menghadap baginda, Isnin lepas.

“Kerajaan-kerajaan sebelum ini tidak mengambil peduli akan permasalahan ini, adalah sangat malang Kerajaan Perpaduan kini terpaksa menanggung permasalahan ini,” titah Sultan Johor.

Isnin lepas, dilaporkan Sultan Ibrahim menzahirkan kekecewaan baginda dengan tahap kebersihan dan penyelenggaraan flat kos rendah atau flat awam di negeri itu.

Titah baginda kebanyakan flat kos rendah di Johor dalam keadaan daif dengan sampah dibuang merata-rata hingga menjadi tempat pembiakan serangga berbisa. — AlHijrah Online


MALAYSIA MUNGKIN CAPAI IMUNITI KELOMPOK PADA AKHIR TAHUN

KUALA LUMPUR: Perdana Menteri Tan Sri Muhyiddin Yassin menzahirkan keyakinan imuniti kelompok mungkin dapat dicapai menjelang akhir tahun 2021.

Katanya, perbincangan mengenai perolehan vaksin telah selesai dan Malaysia berjaya untuk mendapatkan bekalan lebih daripada 100 peratus penduduk Malaysia.

“Saya dimaklumkan bekalan sudah mula sampai dan berkemungkinan dapat selesai lebih awal. Sebelum ini dijadualkan tahun 2022 baru dapat selesai.

“Mungkin imuniti kelompok itu kita dapat capai 80 peratus yang sudah disuntik sebelum akhir tahun ini,” katanya dalam rancangan Bicara Khas Cabaran Pandemik COVID-19 yang disiarkan RTM malam ini.

Tambah beliau jika program vaksinasi dapat diselesaikan dengan cepat, usaha untuk memulihkan ekonomi negara dan rakyat dapat segera dilakukan.

Setakat ini katanya hampir sejuta rakyat Malaysia telah melengkapkan dua dos suntikan vaksin COVID-19.

Dalam pada itu Muhyiddin memaklumkan, hospital dan klinik swasta selepas ini akan dibenar untuk mengedarkan vaksin COVID-19 yang akan mempercepatkan lagi proses vaksinasi kepada rakyat.

Kerajaan juga katanya tiada halangan jika kerajaan negeri berhasrat untuk membuat pembelian vaksin namun perlu mendapatkan kelulusan Bahagian Regulatori Farmasi Negara (NPRA). — AlHijrah Online


HOSPITAL SWASTA BOLEH DIDENDA SEHINGGA RM5 JUTA JIKA TIDAK SETUJU BANTU KERAJAAN LAWAN COVID-19

KUALA LUMPUR: Proklamasi darurat yang diumumkan pada Selasa lalu membolehkan kerajaan mendapatkan bantuan hospital swasta untuk bersama memerangi wabak COVID-19.

Menteri Kanan (Keselamatan) Datuk Seri Ismail Sabri Yaakob berkata bantuan hospital swasta akan dapat mengurangkan kebimbangan masalah tidak cukup katil untuk merawat pesakit COVID-19.

“Kita setuju dengan pihak Kementerian Kesihatan Malaysia (KKM), kalau boleh kita tidak mahu memaksa lagi. Peringkat awal ini kita minta mereka berbincang dengan pihak hospital swasta memberikan cadangan kerajaan.

“Kalau mereka tidak setuju, kita boleh gunakan undang-undang malah boleh mendenda hospital berkaitan kalau tidak silap saya sehingga RM5 juta dan boleh dipenjara kalau mereka tidak bersetuju,” katanya.

Menurut Ismail Sabri, setakat ini pihaknya berpandangan hospital swasta boleh digunakan untuk merawat pesakit COVID-19 tahap satu dan dua selain bantuan fasiliti makmal.

Sebelum ini dalam Perutusan Khas Darurat, Perdana Menteri Tan Sri Muhyiddin Yassin berkata proklamasi darurat memberi ruang kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah untuk memasyhurkan beberapa ordinan darurat untuk membendung wabak COVID-19.

Kuasa itu katanya akan merangkumi pengambilan milikan sementara tanah, bangunan atau harta alih hospital swasta atau membuat permintaan penggunaan sumber hospital swasta, bagi tujuan merawat pesakit Covid 19. – AlHijrah Online


COVID-19: PERATUSAN ‘BOOSTER’ HANYA 49 PERATUS

PUTRAJAYA: Hanya 49 peratus rakyat Malaysia telah mendapatkan dos vaksin penggalak COVID-19, kata Perdana Menteri Datuk Seri Anwar Ibrahim.

Dalam sidang media khas tengahari tadi, beliau berkata bekalan vaksin masih lagi banyak iaitu sekitar enam juta dos.

Ia disebabkan dos penggalak tidak mendapat sambutan seperti dos pertama dan kedua, banyak bekalan itu sebelum ini sudah dilupuskan.

“Jadi saya usulkan mula dengan wartawan yang belum ambil booster (penggalak) pertama untuk ambil, kerana jangkitan ini ikut unjuran dan kajian Kementerian Kesihatan belum menentu, belum tamat.

“Kalau yang dah ambil dos pertama, dos kedua, booster itu kena ada, kerana vaksin ini masih ada. Jadi untuk bulan Januari ini semua wartawan dikehendaki ambil booster kemudian disusuli dengan rakyat lain kerana kalau wartawan beri contoh teladan yang baik, itu akan diikuti oleh rakyat,” katanya.

Malah Perdana Menteri turut menjelaskan beliau juga telah mendapatkan dos penggalak COVID-19.

“Saya sudah (ambil dos penggalak). Alhamdulillah. Saya boleh tunjuk saya punya MySejahtera,” katanya ketika ditanya pemberita sama ada beliau telah mendapatkan dos penggalak itu.—AlHijrah Online


PENCERAMAH BEBAS DIREMAN 5 HARI

IPOH: Seorang penceramah bebas direman selama lima hari bagi membantu siasatan kes rogol seorang remaja perempuan berumur 14 tahun di negeri ini.

Lelaki berusia lingkungan 30-an itu yang memakai kemeja-T tiba dengan tangan bergari dibawa ke Mahkamah Majistret di sini pada kira-kira 1 tengah hari.

Tempoh reman bermula hari ini sehingga Isnin dikeluarkan oleh Majistret Noor Azreen Liana Mohd Darus bagi membolehkan pihak polis menjalankan siasatan lanjut.

Polis Perak sebelum ini mengesahkan menerima satu laporan berhubung kes rogol remaja perempuan dipercayai membabitkan seorang penceramah bebas popular, yang ditahan di Selangor pada 18 Julai lepas melibatkan mangsa sama dan siasatan sedang dijalankan berhubung laporan itu.

Penceramah bebas itu dilaporkan ditahan di Ibu Pejabat Polis Daerah (IPD) Kuala Selangor pada 4.50 petang dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.

Sabtu lepas, suspek diserahkan kepada Polis Kuala Lumpur bagi siasatan lanjut berhubung kejadian rogol yang dilaporkan turut berlaku di negeri itu selepas tempoh reman selama lima hari di Selangor tamat.

Difahamkan, polis Perak menahan suspek di Kuala Lumpur semalam bagi membantu siasatan kes rogol yang dipercayai berlaku di Ipoh pada Januari lepas.

Berdasarkan siasatan awal, perkenalan di antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas. – AlHijrah Online


POLIS BUAT LAPORAN TERHADAP FITNAH PENIAGA BURGER

KUALA LUMPUR: Polis Diraja Malaysia (PDRM) membuat laporan polis terhadap penularan satu video yang disifatkan berunsur fitnah dan tohmahan yang ditularkan seorang lelaki semalam.

Ketua Polis Daerah Sungai Buloh, Superintendan Shafa’aton Abu Bakar berkata video itu telah dikongsikan pemilik akaun Facebook ‘Asri Janggut’ dan tular di laman Facebook ‘Hot Burger Malaysia’.

Jelasnya dalam video berkenaan pemilik akaun ‘Asri Janggut’ telah membuat kenyataan berhubung aktiviti perjudian di Bandar Baru Sungai Buloh.

Ujar Shafa’aton laporan polis berkenaan dibuat oleh seorang anggota polis.

“Pengadu merasakan video yang tular di media sosial berkenaan boleh menimbulkan fitnah dan merosakkan imej pengadu sebagai Ketua Polis Balai Sungai Buloh, Ibu Pejabat Polis Daerah (IPD) Sungai Buloh, PDRM dan kredibiliti Ketua Polis Selangor,” katanya pada sidang media hari ini.

Tegas Shafa’aton pihak polis tidak pernah berkompromi dengan mana-mana sindiket perjudian dan penyeludupan seperti didakwa pemilik akaun Facebook tersebut.

Dalam video yang tular semalam pemilik akaun berkenaan turut tidak berpuas hati atas tindakan penyitaan ke atas gerai burger miliknya yang dilakukan Majlis Bandaraya Shah Alam (MBSA).

Shafa’aton berkata dua kertas siasatan dibuka melibatkan laporan daripada pengadu yang merupakan pegawai polis dan MBSA.

Pemilik Facebook terlibat akan dipanggil untuk memberi keterangan dan kes disiasat di bawah Seksyen 500 dan 504 Kanun Keseksaan serta Seksyen 233 Akta Komunikasi dan Multimedia. — AlHijrah Online / Zaim Zamani


KEBENARAN MERENTAS NEGERI BERGANTUNG PADA ENAM PETUNJUK – ADHAM BABA

PUTRAJAYA: Kementerian Kesihatan Malaysia (KKM) membentangkan enam petunjuk bagi menentukan masa sesuai bagi aktiviti merentas negeri.

Menurut Menteri Kesihatan, Datuk Seri Adham Baba, enam petunjuk berkenaan adalah situasi kes positif harian, kes sembuh dan discaj, trend dan kadar kes kebolehjangkitan, kadar jumlah kematian, keupayaan katil dan unit rawatan rapi (ICU) serta situasi semasa petugas kesihatan.

“KKM berharap ia dapat dipenuhi terlebih dahulu sebelum perjalanan rentas negeri dibenarkan,” katanya dalam sidang media perkembangan Program Imunisasi COVID-19 Kebangsaan (PICK).

Dalam pada itu, Dr Adham memaklumkan kementerian mengambil kira serta meneliti pandangan pakar terlebih dahulu sebelum aktiviti rentas negeri dibenarkan selepas minggu kedua Aidilfitri, selepas majoriti kumpulan rentan menerima suntikan vaksin.

“Buat masa ini, belum ada sebarang keputusan muktamad dibuat mengenai masa sesuai untuk membenarkan perjalanan rentas negeri,” katanya.

Tambahnya, perkara berkenaan akan dibawa kepada kerajaan serta pakar kesihatan bagi memastikan ianya tidak menjurus jangkitan dan penularan baharu.—AlHijrah Online


BEZA AGAMA BUKAN PENGHALANG TEH BANTU ISLAM

MELAKA: Perbezaan agama bukan penghalang bagi penerima tokoh Maal Hijrah Melaka Teh Hock Cheng terlibat dalam aktiviti kemasyarakatan dan sosial melibatkan Islam di negeri itu sejak 38 tahun lepas.

Teh, 59, yang merupakan penerima Anugerah Ibnu Uraiqith untuk tokoh bukan Muslim berkata walaupun menerima pelbagai tohmahan pihak tertentu yang kurang senang dengan gerakan beliau membantu Islam, beliau tidak pernah mengendahkannya.

Pengarah sebuah syarikat perusahaan makanan itu berkata gerakannya membantu pembangunan Islam di Melaka adalah mengikut kata hati dan ikhlas tanpa sebarang niat tersembunyi.

“Saya sentiasa bekerjasama dengan Majlis Agama Islam Melaka (MAIM) dan Jabatan Agama Islam Melaka (JAIM) serta sering turut serta dalam pelbagai program anjuran mereka secara langsung atau tidak langsung.

“Apa yang saya mahukan ialah untuk mengetahui lebih mendalam tentang agama Islam untuk kerohanian dan kesejahteraan diri saya,” katanya ketika ditemui pemberita selepas Majlis Sambutan Maal Hijrah 1444 Peringkat Negeri Melaka Tahun 2022 Masihi di Dataran Pusat Islam di sini hari ini.

Pada majlis itu, beliau menerima sijil penghargaan, plak dan wang tunai berjumlah RM3,000 disampaikan Yang Dipertua Negeri Melaka Tun Mohd Ali Rustam dan turut dihadiri Ketua Menteri Melaka Datuk Seri Sulaiman Md Ali.

Penerima anugerah utama tokoh Maal Hijrah Datuk Hasnah Salam, 68, berkata beliau terkejut dimaklumkan dipilih sebagai penerima Anugerah Abu Bakar As-Siddiq pada saat akhir, namun menyifatkan ia sebagai satu pengiktirafan buat kaum wanita.

Pengerusi Yayasan Angin Ahmar Melaka itu berkata beliau tidak pernah jemu memberikan pandangan, nasihat serta bantuan yang diperlukan khususnya dalam memastikan pembangunan Islam dapat bergerak seiring kemajuan semasa.

“Saya tidak pernah mengharapkan apa-apa balasan daripada mana-mana pihak tetapi anugerah hari ini amat bermakna buat saya dan untuk wanita lain di luar sana kerana dipilih sebagai penerima utama tokoh Maal Hijrah tahun ini,” katanya yang aktif dalam bidang politik dan badan bukan kerajaan sejak lebih 30 tahun lepas.

Beliau menerima sijil penghargaan, plak dan wang tunai RM10,000.

Terdahulu, Sulaiman dalam ucapannya berkata umat Islam hari ini perlu menyedari bahawa jatuh bangun agama, tamadun serta identiti umat Islam terletak pada tangan umat Islam sendiri.

Justeru, beliau berkata banyak aspek perlu diberi penekanan terhadap umat Islam terutamanya melibatkan krisis moral dan tunjuk ajar yang berterusan khususnya melibatkan nilai keagamaan perlu diberikan agar mereka dapat membezakan perbuatan yang tidak sepatutnya. –AlHijrah Online


JURUPERUNDING BEBAS DIDAKWA MENGHENDAP, GANGGU JURUGAMBAR WANITA MELALUI TWITTER

SHAH ALAM: Seorang perunding pengurusan acara sambilan didakwa di Mahkamah Majistret di sini hari ini atas pertuduhan menghendap dengan menghantar gangguan berulang terhadap seorang jurugambar wanita melalui tiga komunikasi di akaun Twitternya, bulan lepas.

Mohamad Safiq Rosli, 37, yang merupakan individu pertama didakwa atas kesalahan berkenaan mengikut Seksyen 507A (1) Kanun Keseksaan, bagaimanapun mengaku tidak bersalah selepas pertuduhan ke atasnya dibacakan di hadapan Majistret Sasha Diana Sabtu.

“Tidak mengaku, minta bicara,” katanya dalam keadaan tenang.

Mengikut pertuduhan, lelaki itu didakwa melalui aplikasi Twitter atas nama akaun “@sopert99” telah secara berulang mengganggu Acacia Mardiana Daud, 31, dengan menghantar tiga komunikasi berbentuk luahan perasaannya di akaun Twitter milik mangsa “@ShaFoShizzle” yang telah dibaca di sebuah rumah di sini.

Kesalahan itu didakwa dilakukan antara 1.40 pagi, 15 Julai dan 5.58 petang, 21 Julai lalu yang mendatangkan ketakutan kepada mangsa.

Tertuduh yang disabitkan dengan kesalahan Seksyen 507A (1) Kanun Keseksaan boleh dihukum di bawah Seksyen 507A(3) akta sama yang memperuntukkan hukuman penjara maksimum tiga tahun atau denda atau kedua-duanya.

Terdahulu, Timbalan Pendakwa Raya Zilfinaz Abbas tidak menawarkan jaminan terhadap tertuduh mengambil kira faktor tertuduh sebelum ini telah melanggar syarat jaminan polis bagi kes dihadapinya membabitkan mangsa yang sama di United Kingdom (UK).

“Tertuduh sepatutnya hadir ke mahkamah di negara itu untuk memberi penjelasan atas pelanggaran jaminannya pada 2 Jun lalu, namun dia bertindak melarikan diri ke Malaysia menyebabkan namanya telah disenarai hitam di UK.

“Saya juga diarahkan untuk menghantar tertuduh ke Unit Forensik Psikiatri di Hospital Ulu Kinta untuk pemerhatian. Sebelum ini, tertuduh telah dihantar oleh keluarganya ke Hospital Kuala Lumpur (HKL) untuk mendapatkan rawatan dan pihak hospital juga telah memberikan laporan perubatan tertuduh hari ini,” katanya.

Selain itu, katanya tertuduh juga telah ditempatkan di wad psikiatri di HKL sejak 17 Julai sehingga kini.

Peguam Fithril Hakim Ab Jalil yang mewakili Mohamad Safiq tidak membantah permohonan pendakwaan yang tidak menawarkan sebarang jaminan.

Sementara itu, peguam pemerhati Jason Wee yang hadir bagi pihak Acacia Mardiana memohon satu perintah perlindungan terhadap anak guamnya bagi mengelakkan gangguan berulang daripada tertuduh.

“Perintah ini harus diberikan kepada anak guam saya untuk mengelakkan gangguan seterusnya kerana melibatkan soal keselamatan. Tertuduh terbang ke UK untuk meneruskan perbuatan itu terhadap mangsa yang sama,” katanya.

Sehubungan itu, peguam itu berharap agar tertuduh dapat ditahan agar tidak dapat menghampiri mangsa dan tidak berkomunikasi dengan apa-apa cara dengan mangsa sehingga kes itu selesai.

Sasha Diana membenarkan permohonan pendakwaan untuk merujuk tertuduh ke Hospital Ulu Kinta dan akan menetapkan jumlah jaminan selepas selesai pemerhatian di hospital tersebut.

Mahkamah juga membenarkan permohonan perintah perlindungan diberikan kepada mangsa dan menetapkan 7 Sept ini untuk sebutan semula kes.

Menerusi hantaran di Instagram baru-baru ini, seorang jurugambar Acacia Mardiana mendedahkan dirinya hidup dalam ketakutan selama lapan tahun gara-gara sering diganggu secara seksual seorang lelaki di media sosial.

Pendedahan itu juga menarik perhatian Menteri Komunikasi dan Digital Fahmi Fadzil yang menggesa Acacia Mardiana untuk menyerahkan bukti termasuk laporan polis dan tangkap layar ke e-mel rasmi kerajaan untuk tindakan lanjut.–AlHijrah Online


IRAN ANCAM SERANG KEPENTINGAN AS DAN SEKUTUNYA

TEHRAN : Tentera Iran mengancam akan menyerang kepentingan Amerika Syarikat (AS) dan sekutunya andai Washington terus bertindak melakukan provokasi, lapor agensi berita Xinhua.

“Mana-mana kawasan dan wilayah yang melindungi kepentingan AS serta sekutunya akan diserang (jika Iran diserang) dan Iran telah membuktikan mereka mampu melakukannya,” kata jurucakap tentera Iran Abolfazl Shekarchi dipetik Press TV.

“Walaupun ada negara tidak terlibat secara langsung dalam perang (terhadap Iran), tetapi wilayahnya digunakan oleh musuh, kita tetap menganggap wilayah itu sebagai musuh,” kata Shekarchi.

Pada 22 Okt, Ketua Turus Tentera Iran Mohammad Baqeri berkata “musuh perlu menangung akibat yang buruk jika melakukan sebarang tindakan agresif terhadap Iran.” — BERNAMA


Perluas hubungan Malaysia – Bosnia

PUTRAJAYA – Bosnia & Herzegovina memerlukan sokongan serta bantuan Malaysia untuk memperkukuhkan sektor ekonomi, selain terdapat peluang luas di negara itu untuk diterokai.

Pengerusi Malaysia Bosnia Trade Cooperation Association (MBTCA), Datuk Subhi Dziyauddin berkata, Malaysia menyambut baik peluang itu memandangkan pelaburan negara ini di Bosnia dan Herzegovina masih dalam skala kecil.

“Selain dalam sektor pelaburan ekonomi, negara itu juga telah menyatakan hasrat ingin belajar cara Malaysia untuk mewujudkan Universiti Antarabangsa bermodelkan Universiti Islam Antarabangsa Malaysia di sana dengan sasaran kapasiti pelajar sekitar Eropah,” katanya.

Beliau berkata demikian ketika berucap pada penubuhan MBTCA di Kompleks Islam Putrajaya, di sini hari ini.

Pelancaran MBTCA disempurnakan Menteri di Jabatan Perdana Menteri, Datuk Seri Dr. Mujahid Yusof Rawa.

Menurut Subhi, penubuhan MBTCA adalah inisiatif susulan hasil lawatan kerja Dr. Mujahid ke program Sarajevo Halal Fair, Ogos lalu.

Katanya, MBTCA berperanan sebagai badan induk yang membantu dalam pengembangan ekonomi dan peningkatan pelaburan dua hala kedua-dua negara.

Tambahnya, program hari ini juga menyaksikan kehadiran rakan strategik MBTCA dari pelbagai kluster yang dipersetujui bersama.

Jelas beliau, kluster berkenaan melibatkan hubungan antara negara, pendidikan, perniagaan, pelancongan, industri halal dan penubuhan institusi.


SOP TAMBAH BILANGAN JEMAAH DI MASJID & SURAU DIUMUM DALAM MASA TERDEKAT – ZULKIFLI

KUALA LUMPUR: Prosedur Standard Operasi (SOP) Perluasan Kapasiti bagi Solat Jumaat dan Solat Berjemaah di masjid dan surau di seluruh negara akan diumumkan dalam masa terdekat.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al Bakri berkata beliau telah membentangkan cadangan SOP itu dalam Mesyuarat Khas Menteri-Menteri hari ini yang dipengerusikan Menteri Kanan (Keselamatan), Datuk Seri Ismail Sabri Yaakob.

Zulkifli berkata beliau menyedari ramai merindukan masjid dan surau sebagaimana dirinya.

“Ini adalah tempoh penting bagi sektor sosial (aktiviti masjid dan surau) bagi memasuki fasa strategi keluar (exit strategy).

“Pendekatan “soft landing” (pembukaan masjid/ surau dan perluasan kapasiti jemaah secara bertahap bermula 15 Mei 2020) dilaksanakan oleh kerajaan Persekutuan dan negeri khususnya pihak berkuasa agama negeri dengan nasihat Kementerian Kesihatan Malaysia adalah wajar bagi memastikan kesejahteraan umat Islam secara amnya dan juga imej institusi masjid dan surau di Malaysia terus dicontohi dan disegani di peringkat dalam dan luar negara.

“Keputusannya akan diumumkan sedikit masa lagi, insya-Allah,” kata menteri agama itu dalam posting terkini beliau di Facebook hari ini.

Ketika ini, kerajaan telah membenarkan pembukaan masjid dan surau secara bersyarat mengikut jumlah jemaah yang dihadkan mengikut bidang kuasa negeri dengan pematuhan SOP ketat.

SOP itu digariskan Kementerian Kesihatan Malaysia (KKM) dan Majlis Keselamatan Negara (MKN).

Ini bagi mengelakkan penularan wabak COVID-19 di dalam negara, selain bertujuan menjaga imej rumah ibadat umat Islam. — AlHijrah Online/ Syed Azwan Syed Ali


PKPD DI ZON B DAN ZON C TAMAN MERU 2C, IPOH DILANJUTKAN

KUALA LUMPUR: Perintah Kawalan Pergerakan Diperketatkan (PKPD) di Zon B dan Zon C Taman Meru 2C, Ipoh, Perak yang dijadual berakhir esok dilanjutkan.

Menteri Kanan (Keselamatan) Datuk Seri Ismail Sabri Yaakob berkata PKPD di kawasan itu dilanjutkan selama 7 hari lagi bermula 4 Disember 2020 sehingga 10 Disember 2020.

“Kementerian Kesihatan Malaysia (KKM) telah melaksanakan sebanyak 1,793 saringan dan sebanyak 66 kes positif COVID-19 telah direkodkan di lokaliti-lokaliti ini.

“Sehingga kini KKM turut mengesahkan masih terdapat baki sampel saringan yang masih belum mendapat keputusan,” katanya dalam sidang media hari ini.

Dalam pada itu Ismail Sabri turut mengumumkan penamatan PKPD di Penjara Seberang Perai dan Kuarters Perumahan Penjara Seberang Perai, Pulau Pinang pada hari ini, 2 Disember 2020 seperti mana dijadualkan.

Selain itu PKPD di Pusat Tahanan Sementara (PTS) Tawau, Penjara Sandakan Dan Kuarters Penjara Taman Wira, Sandakan turut ditamatkan pada 3 Disember 2020.

Ismail Sabri juga mengumumkan penamatan PKPD di Kg. Nahaba dan Kg. Tegudon, Kota Belud pada 3 Disember 2020, seperti dijadualkan. — AlHijrah Online


ANGGOTA PENGAMAN MAUT HELIKOPTER TERHEMPAS

SINAI, MESIR: Sebuah helikopter yang membawa sembilan anggota pengaman dilaporkan terhempas di padang pasir Sinai, di wilayah Mesir.

Nahas di lokasi yang bersempadan dengan negara haram Israel itu menyebabkan lapan anggota pengaman tersebut maut manakala seorang lagi anggota yang merupakan rakyat Amerika Syarikat terselamat dan kini sedang dirawat di sebuah hospital di Israel.

Dilaporkan mangsa terkorban merupakan pasukan pemantau pelbagai negara iaitu enam daripadanya merupakan rakyat Amerika Syarikat manakala dua lagi mangsa masing-masing merupakan warganegara Perancis dan Czech.

Insiden itu berlaku lewat petang semalam waktu tempatan dan setakat ini pihak berkuasa Mesir serta Israel memaklumkan tragedi itu berlaku ekoran kegagalan teknikal helikopter berkenaan dan tiada tanda berlaku sebarang serangan.

Punca nahas masih disiasat Pasukan Pemantau Multinasional (MFO) yang merupakan pemilik helikopter terbabit. — AlHijrah Online